Politica Europeană Comună de Securitate şi Apărare

 

1. Introducere

1. 1. Securitatea europeană şi doctrinele militare 

 

În teoria militară clasică, începând de la Clausewitz şi Jomini, se consacrase ideea că scopurile politice ale războiului nu trebuie confundate cu formele şi procedeele luptei armate, astfel că un război de apărare putea fi compatibil cu o strategie militară ofensivă. Ideea a fost preluată în epoca modernă, mai ales în doctrina militară sovietică, fiind considerată, pe baza unei aprecieri a lui Marx, drept o expresie a aplicării dialecticii în domeniul militar . Se preconiza ca, în cazul declanşării unei agresiuni, armata sovietică şi aliaţii ei să înceapă războiul prin executarea unei ofensive strategice de mare amploare, desfăşurând operaţiile pe teritoriile statelor inamice. Doctrina strategică sovietică a avut astfel, până în 1987, când s-a decis să se renunţe la această concepţie, un pronunţat caracter ofensiv, pe care, în virtutea poziţiei de superputere, l-a impus şi în Tratatul de la Varşovia.

Decurgea de aici un mare pericol pentru multe state europene, puse în faţa posibilităţii de a deveni o scenă de acţiuni militare şi de a suporta ofensiva armatelor sovietice. Motivaţia privind apărarea împotriva “agresiunii imperialiste” era desigur superfluă şi ceea ce rămânea, de fapt, era doctrina ofensivei strategice, elaborată până în detaliu la nivelul comandamentelor operative. Condiţiile existente în a doua jumătate a secolului XX erau însă radical schimbate faţă de cele din secolul XIX sau chiar din prima jumătate a acestuia. Dezvoltarea tehnicii militare modifica total datele problemei, prioritatea acordată ofensivei strategice încetând de a mai fi o soluţie raţională. Menţinerea acestei idei, în pofida noilor realităţi, nu făcea decât să stimuleze cursa înarmărilor, să perpetueze şi să accentueze încordarea internaţională.

România a fost singura ţară din Tratatul de la Varşovia care nu a acceptat ideea începerii unui război prin ofensivă strategică şi nu a inclus-o în doctrina sa de apărare. Dimpotrivă, doctrina militară românească preconiza ca, în prima etapă a războiului, să se adopte apărarea strategică pe întregul teritoriu naţional, în vederea respingerii unei agresiuni străine. În felul acesta, formele acţiunilor militare pe plan strategic erau puse în deplină concordanţă cu scopul războiului de apărare a ţării.

În cadrul reuniunii din ianuarie 1990 de la Viena, - la care au participat şefii marilor state majore al ţărilor europene, SUA şi Canada - conceptul de ofensivă strategică, înţeles ca atitudine adoptată de la începutul războiului, pe ansamblul teatrului de operaţii şi ca intenţie de a purta acţiunile militare pe teritoriile altor state, a fost criticat în mod ferm. Argumentele aduse şi soluţiile propuse au prezentat diferenţieri şi nuanţe, inclusiv de ordin teoretic. Astfel, delegaţia sovietică a precizat că, începând din 1987, doctrina militară sovietică a renunţat la principiul ofensivei strategice, înlocuindu-l cu principiul “suficienţei pentru apărare”. Cerându-se explicaţii cu privire la conţinutul acestui concept, s-a arătat că el preconiza oprirea ofensivei inamice în fâşiile de apărare ale diviziilor din primul eşalon, iar apoi executarea operaţiilor de contraofensivă în scopul “desăvârşirii nimicirii inamicului pătruns şi refacerii poziţiilor pierdute”.

Delegaţia vest-germană a opinat că ar trebui să se renunţe şi la conceptul de contraofensivă, deoarece comportă aceleaşi pericole pentru securitatea altor state, şi a pledat pentru reconsiderarea conceptelor ştiinţei militare clasice şi a modului în care acestea sunt studiate în învăţământul militar. Ideea nu a fost preluată de ceilalţi participanţi. De altfel, orice stat, pus în situaţia de a purta un război, îşi propune să acţioneze pentru obţinerea unui deznodământ favorabil. Or, un asemenea rezultat final nu se poate obţine printr-o apărare pasivă, lipsită de riposte ofensive. Principiile ştiinţei militare evoluează şi se aplică în funcţie de scopurile politice, dar încălcarea lor nu reprezintă o soluţie nici pentru securitatea statelor, nici pentru întemeirea raţională a unei doctrine.

Orientarea defensivă a doctrinelor militare şi perceperea ei corectă presupunea, în mod necesar, abordarea uneia dintre cele mai complicate şi controversate probleme, aceea a raportului de forţe. De altfel, negocierile de la Viena erau strâns legate de evaluarea realistă a raportului de forţe pe plan convenţional. Multă vreme, abordarea problemei a fost afectată de greutăţi aproape insurmontabile în ceea ce priveşte obţinerea datelor necesare. Au existat, în această privinţă, două atitudini diferite. În timp ce statele NATO au dat publicităţii, începând încă din anii '60, numeroase date referitoare la structura, dispozitivul şi înzestrarea forţelor armate, statele blocului sovietic au preferat să păstreze secretul sau, în unele cazuri, să publice date eronate, în scopul dezinformării adversarului. 

 

1.2. Doctrinele militare şi strategia securităţii

 

Fiecare ţară este interesată să-şi asigure securitatea, ţinând seama de pericolele existente, de resursele proprii, dar şi de posibilităţile ce decurg din evoluţia situaţiei internaţionale.

Din acest punct de vedere, doctrinele strategice pot fi grupate în următoarele categorii:

■ statele membre NATO au considerat că cea mai bună cale de a-şi asigura securitatea o constituie integrarea deplină în Alianţa Nord-Atlantică şi aplicarea strategiei acesteia. Ca urmare, nu se mai poate vorbi, în acest caz, de doctrine militare naţionale, în sensul deplin al termenului, ci doar de un specific naţional în ceea ce priveşte rolul şi contribuţia fiecărei ţări la realizarea strategiei comune. Obiectivul esenţial al NATO constă în apărarea libertăţii şi securităţii tuturor membrilor săi prin mijloace politice şi militare, conform principiilor Cartei Organizaţiei Naţiunilor Unite. Bazându-se pe valorile comune ale democraţiei, respectarea drepturilor omului şi pe legalitate, Alianţa activează, încă de la crearea sa, pentru instaurarea unei ordini juste, paşnice şi durabile în Europa. Acest obiectiv central al Alianţei rămâne neschimbat. NATO constituie, de asemenea, întruchiparea legăturii transatlantice permanente între securitatea Americii de Nord şi cea a Europei . Este expresia concretă a unui efort colectiv vizând apărarea intereselor comune ale tuturor membrilor săi. Principiul fundamental de funcţionare a Alianţei este angajamentul comun şi cooperarea reciprocă între statele suverane, pe baza indivizibilităţii securităţii membrilor şi solidarităţii din interiorul Alianţei, cea a cărei solidă eficacitate provine din activitatea de fiecare zi a NATO;

■ asigurarea securităţii naţionale prin forţele proprii şi, deci, existenţa unei doctrine militare naţionale, inclusiv sub aspectul componentei strategice, reprezintă calea adoptată de ţările neutre şi nealiniate, între care Suedia, Austria, Elveţia, Finlanda, Iugoslavia. Se poate adăuga aici doctrina militară a României, care, deşi membră a Tratatului de la Varşovia, optase pentru o doctrină proprie, independentă, urmată şi afirmată răspicat în anii care au urmat semnării Actului final al Conferinţei pentru Securitate şi Cooperare de la Helsinki în 1975. Pe aceeaşi poziţie caracteristică, de independenţă naţională, se situează şi doctrina militară franceză, dar cu importante trăsături specifice, decurgând din rolul ei de mare putere, inclusiv de putere nucleară;

■ statele membre ale Tratatului de la Varşovia, aflate la începutul anului 1990 în faţa iminentei destrămări a alianţei, erau puse în situaţia de a căuta o cale nouă pentru asigurarea securităţii lor şi de a-şi reconsidera, în acest sens, doctrina militară. Poziţia lor era ambiguă, mergând de la încercarea sovieticilor de a menţine şubrezitul bloc militar şi până la intenţiile încă nedeclarate oficial, dar tot mai evidente, ale celorlalte ţări de a părăsi blocul sovietic, de a adopta doctrine proprii şi a se apropia de Occident.

Rezultatul imediat al dezbaterii asupra doctrinelor militare a fost impulsionarea negocierilor purtate în cadrul CSCE pentru reducerea efectivelor şi armamentelor convenţionale în Europa. Într-adevăr, ultimele obstacole au fost depăşite şi documentul “Carta de la Paris” pentru o nouă Europă a putut fi semnat în 1991, demonstrându-se prin aceasta că eforturile concertate ale oamenilor politici, diplomaţilor şi militarilor sunt în măsură să ofere o şansă reală acţiunilor îndreptate spre întărirea păcii şi securităţii colective. Dar, în afara acestei contribuţii, se impun câteva consideraţii asupra perspectivelor deschise şi a evoluţiilor care au urmat.

Dezbaterea de la Viena a fost un început al preocupărilor pentru analiza comparată a doctrinelor militare. Ea nu a rezolvat şi nici nu putea rezolva toate problemele care se ridică în acest domeniu. De aceea, participanţii s-au declarat de acord să continue şi să amplifice asemenea preocupări, vizând apropierea unor puncte de vedere, racordarea mai bună a strategiei la politica de stat şi la evoluţia contextului internaţional. Ideea că statele şi armatele, până mai ieri adversare, pot deveni partenere în abordarea şi soluţionarea problemelor politico-militare a fost preluată şi dezvoltată în perioada următoare, căpătând o formă concretă în cadrul NATO, prin formula parteneriatului pentru pace.

Ca treaptă pregătitoare pentru integrarea deplină în structurile militare euro-atlantice a statelor din centrul şi estul continentului, această formulă presupune o etapă nouă în elaborarea atât a doctrinelor militare ale statelor respective, cât şi a strategiei NATO.

De altfel, evenimentele petrecute în ultimii ani şi schimbările profunde care au avut loc pe harta politică a Europei pun pregnant în evidenţă necesitatea acestor noi elaborări, începând cu latura conceptuală şi terminând cu cea pragmatică. Dezintegrarea Tratatului de la Varşovia, prăbuşirea regimurilor comuniste totalitare şi, apoi, destrămarea Uniunii Sovietice erau previzibile la începutul anilor '90, dar s-au produs mai repede decât era de aşteptat. Mai puţin previzibile au fost consecinţele lor pe diferite planuri, mai ales pe plan politico-strategic, al raportului de forţe şi al securităţii statelor din zonă. Scăpate din chingile totalitarismului şi ale politicii imperiale sovietice, fostele ţări comuniste s-au văzut puse în faţa unor noi complicaţii şi ameninţări, a unui vid de securitate şi a unor conflicte cu consecinţe dramatice. În locul vechii configuraţii strategice, a apărut un dezechilibru în raportul de forţe, al cărui punct critic se află tocmai în această zonă. 

Apare, deci, firesc ca statele aflate într-o situaţie critică să apeleze la acest sprijin, să-şi găsească aliaţi de nădejde, care să le ofere garanţii de securitate şi protecţie la nevoie.

Integrarea în NATO a statelor din centrul şi estul Europei reprezintă o opţiune întemeiată pe valorile, principiile şi capacităţile Alianţei Nord-Atlantice, care, timp de peste patru decenii, s-au dovedit deosebit de eficiente în asigurarea securităţii şi apărării membrilor săi. Pe de altă parte, integrarea statelor respective în structurile militare euro-atlantice poate constitui un aport însemnat la realizarea obiectivelor NATO, la întărirea securităţii şi cooperării pe întregul continent.

Dar şi doctrina strategică NATO se află în faţa necesităţii de reconcepere şi de adaptare la noile realităţi. Căci, după opinia multor analişti, extinderea spre est şi creşterea rolului său ca factor de stabilitate şi securitate în Europa presupun elaborarea unor concepte noi, a unor metode de acţiune mai eficiente pentru prevenirea conflictelor armate şi gestionarea crizelor la începutul mileniului al treilea. 

De cealaltă parte, Rusia a făcut cunoscută noua sa doctrină militară, axată pe afirmarea mai accentuată a caracterului defensiv, pe menţinerea forţelor armate la nivelul capacităţii suficiente pentru apărare şi, totodată, pe asigurarea securităţii statelor din compunerea CSI, pe disponibilitatea garantării securităţii statelor din “vecinătatea apropiată” şi pe colaborarea mai strânsă cu NATO, opunându-se însă extinderii spre est a Alianţei Nord-Atlantice. 

O atenţie prioritară ar trebui acordată următoarelor probleme specifice:

- studierea conflictelor armate care au avut loc în ultimii ani în Europa, a cauzelor, desfăşurării şi consecinţelor acestora, a comportamentului părţilor beligerante şi al comunităţii internaţionale, a strategiilor aplicate şi a erorilor comise; 

- evaluarea acelor concepte, idei, forme şi procedee de acţiune, care s-au dovedit ineficiente, inadecvate noilor situaţii, în scopul înlăturării lor;

- detectarea zonelor şi situaţiilor în care ar putea izbucni noi conflicte armate într-un viitor previzibil şi stabilirea măsurilor necesare pentru prevenirea lor;

- înţelegerea corelaţiei şi intercondiţionării factorilor de ordin politic, economic, tehnico-ştiinţific, cultural şi militar de care depinde securitatea europeană;

- continuarea analizei comparate a doctrinelor militare, vizând soluţionarea unor probleme controversate precum şi eliminarea inadvertenţelor.

 

1.3. Istoria proiectelor construcţiei Comunităţii de Apărare Europeană (EDC) şi a Comunităţii Politice Europene 

 

a). Perioada 1950-1954

Punctul de plecare al construcţiei sistemului de apărare al Uniunii Europene este acela al realităţii complexe a lumii postbelice. Începutul anilor '50 a însemnat constituirea unei noi configuraţii politico-ideologice europene, respectiv secţionarea în două părţi distincte prin “cortina de fier” - expresia bipolarismului internaţional şi a începutului războiului rece. Occidentul european a fost nevoit să-şi caute formula proprie de dezvoltare, astfel încât în 1952 cele şase ţări membre ale CECO semnează un Tratat pentru crearea Comunităţii Europene pentru Apărare (CEA). În 1954 s-au pus bazele Uniunii Europei Occidentale (UEO), prin extinderea Uniunii Occidentale (UO) cu Italia şi Republica Federală Germană. UO a fost fondată în 1948 de 5 ţări: Franţa, Marea Britanie, Belgia, Olanda şi Luxemburg care au semnat Tratatul de la Bruxelles de apărare colectivă. Au fost puse bazele creării unei armate comune europene. Doi ani mai târziu, în 30 august 1954, Parlamentul Naţional al Franţei refuză să ratifice CEA, punând capăt efortului de integrare în domeniul apărării.

b.) “Planul Fouchet” - 1961-1962

Trei ani mai târziu după înfiinţarea Comunităţii Economice Europene şi EURATOM-ului, dorinţa de a începe construcţia politică europeană a fost renăscută de generalul Charles de Gaulle. 

Între 1961-1962, francezul Christian Fouchet a avut o propunere cunoscută sub numele de “Planul Fouchet”. “Tratatul unei Uniuni a Statelor” schiţa: cooperarea interstatală bazată pe o politică externă unitară, întărirea securităţii statelor membre împotriva oricărei agresiuni, precum şi coordonarea politicilor de apărare. Iniţiativa franceză a fost însă respinsă de parteneri din două motive: dorinţa de a prezerva forma de cooperare existentă intracomunitar şi legăturile extracomunitare cu Statele Unite şi NATO.

c.) Cooperarea Politică Europeană - 1970 - 1993

La summit-ul de la Haga, în 1969, cei şase (Italia, RFG, Marea Britanie, Belgia, Olanda, Luxemburg) au reafirmat necesitatea de a unifica Europa din punct de vedere politic. Un an mai târziu, la Luxemburg, a fost adoptat Raportul “Davignon”, cel care a marcat începutul Cooperării Politice Europene (EPC). Această cooperare se referea exclusiv la politica externă şi propunea posibilitatea încheierii unor înţelegeri mutuale, precum şi întărirea solidarităţii statelor membre în rezolvarea problemelor de interes internaţional prevalent. Din 1970 şi până în 1986 au fost armonizate aspectele de securitate ale statelor membre, pe baza acordurilor informale.

Actul Unic European din 1986 care a reformat Comunitatea Europeană şi a stabilit înfiinţarea Pieţei Unice Europene în anul 1992, a inclus cooperarea europeană în politica externă.

În timpul războiului rece, NATO i-a revenit sarcina principală în apărarea şi securitatea europenă. În contextul în care NATO se ocupa cu apărarea colectivă a aliaţilor, UEO a intrat de la început într-o lungă letargie pentru a fi uşor reactivată abia în anii 1980, fără a face însă nici cea mai mică concurenţă Alianţei Nord-Atlantice. Jucând, de fapt, rolul unui forum de consultare politică sau de consiliu ştiinţific, UEO (care a fost desfiinţată în anul 2000) nu a fost înzestrată cu o structură operaţională. 

Singurele forţe europene nesubordonate comandamentelui integrat al NATO (cu excepţia armatei franceze, după decizia generalului de Gaulle de a retrage Franţa în 1966) au fost create în anii 1990, sub forma unităţilor multinaţionale, numite “forţe responsabile faţă de UEO”:

· Eurocorps cu Franţa, Germania, Belgia, Spania şi Luxemburg.

· Eurofor, forţa de intervenţie rapidă la care participă Franţa, Spania, Portugalia şi Italia.

· Euromar, forţa maritimă aeronanavală cu Franţa, Italia, Spania şi Portugalia.

În 1992, UEO a creat o celulă de planificare, iar în 1993 un centru pentru prelucrarea imaginilor emise de sateliţii de observaţie.

Desfăşurările pe teren au fost foarte rare, doar cu ocazia unor operaţiuni poliţieneşti (gestionarea oraşului Mostar şi punerea în aplicare a embargoului pe Dunăre contra Iugoslaviei).

UEO, ca singura organizaţie europeană competentă exclusiv în materie de apărare, reprezintă o referinţă obligatorie pentru toate reflecţiile privind viitorul Politicii externe şi de apărare comună (CFSP).

Problema cheie care s-a pus în timpul negocierii Tratatelor de la Maastricht şi Amsterdam, care au propus conceptul CFSP, a fost legată de raporturile dintre UEO, UE şi NATO. Problema acestor raporturi este amplificată de compoziţia europeană diferită a celor trei organizaţii.

În principiu, există două poziţii extreme care s-au confruntat istoric în materie de apărare şi care evidenţiază două concepţii contradictorii privind construcţia europeană.

1. Europa putere de sine stătătoare - sau Europa europeană, în terminologia lui de Gaulle - care se defineşte prin forţe politice comune şi prin independenţa în raport cu SUA. În această accepţiune, UEO are vocaţia de a deveni braţul înarmat al UE pentru CFSP, fără legătură cu NATO. Această poziţie a fost apărată constant de guverne franceze succesive.

2. Europa ca partener subordonat SUA, redusă la dimensiunea liberului schimb, o mare piaţă prelungită de un parteneriat economic transatlantic sau un protectorat militar (în viziunea lui Zbiegniew Brzezinski). În această situaţie, apărarea europeană se dezvoltă în cadrul NATO. În acest context apare şi conceptul de Identitate de Apărare şi Securitate Europeană (ESDI). Aceasta este în mod tradiţional poziţia britanică, susţinută şi de actualul premier britanic Tony Blair.

2. Politica Europeană Comună de Securitate şi Apărare (CFSP) la începutul mileniului III 

 

CFSP este una dintre politicile noi ale UE. Ea este dependentă de politica externă a statelor membre şi de reconstrucţia şi reordonarea principiilor viitorului Uniunii Europene, proces demarat odată cu sfârşitul războiului rece. Însă statele membre preferă uneori actele şi acţiunile individuale, folosind propriile instrumente ale politicii externe.

Coerenţa în cadrul CFSP are două niveluri:

- Pe de-o parte, CFSP rezultă din activitatea desfăşurată de-a lungul timpului de Uniune, în special prin intermediul Cooperării Politice Europene (EPC). Tratatul asupra Uniunii Europene oferă cadrul instituţional, al resurselor, metodelor şi modelelor de implementare a CFSP, acestea constituind baza îmbunătăţirii procedurilor de coeziune.

- Pe de altă parte, coerenţa CFSP poate fi examinată prin prisma politicilor comunitare derulate de instituţiile Uniunii prin intermediul instrumentelor disparate: regulamente, directive, acorduri cu state terţe.

 

a.) Politica Externă Comună

Mai mult de 40 de ani, sintagma “politică externă comună” a fost o expresie tabu. Statele membre ale Uniunii Europene au convenit de-a lungul construcţiei comunitare să coopereze în majoritatea problemelor de politică internaţională şi au acceptat ca serviciile naţionale diplomatice să dezvolte un dialog continuu pe aceste teme, dar nu au încorporat în nici unul din tratatele încheiate obiectivele politicii externe comune până la Maastricht. În pofida acestei stări de fapt, Uniunea Europeană şi-a exprimat opiniile în legătură cu situaţia internaţională privind conflictele armate sau drepturile omului.

b.) Politica de Securitate Comună 

Tratatul de la Maastricht conferă Uniunii cadrul legal pentru politica de securitate comună, incluzând gradual formularea “politica de apărare comună”. CFSP întăreşte natura specifică a politicii comune de securitate şi apărare a Statelor Membre şi este compatibilă cu politica promovată de Tratatul Nord Atlantic.

Arhitecţii Tratatului de la Amsterdam au conferit o poziţie importantă obiectivelor Petersberg în conţinutul Tratatului, conturând astfel, hotărârile Consiliului Ministerial al UEO (Uniunii Europei Occidentale) de la Petersberg din iunie 1992. Obiectivele Petersberg sunt:

· operaţiunile umanitare şi de salvare; 

· operaţiunile de menţinere sau restabilire a păcii; 

· gestionarea crizelor. 

 

2.1. Bază legală

 

Unul din cei trei piloni pe care este construită Uniunea Europeană, confirmaţi de Tratatul de la Maastricht şi reluaţi de Tratatul de la Amsterdam , este cel al Politicii Externe şi de Securitate Comună.

Politica Europeană Comună de Securitate şi Apărare (CESDP) reprezintă un capitol important, dar şi cel mai sensibil al Politicii Externe şi de Securitate Comună (PESC). Spre deosebire de celelalte capitole ale politicii comune europene - comunităţile europene, spaţiul Schengen, zona euro - partea de securitate şi apărare nu are, practic, un acquis specific. 

Politica Europeană Comună Externă şi de Securitate (CFSP) a fost stabilită prin Tratatul de la Maastricht, iar prevederile sale au fost revizuite prin Tratatul de la Amsterdam. 

Unul dintre obiectivele Tratatului de la Amsterdam a fost întărirea caracterului Uniunii în plan global a politicii externe şi crearea unei unităţi de planificare politică şi de alertă rapidă în cazul crizelor noi ce pot apare în Europa. 

Prevederile Tratatului de la Amsterdam autorizează Consiliul European să decidă strategia comună implementată de Uniune în domeniile comune importante de interes pentru cele 15 state membre. Pe baza acestei strategii comune, Consiliul poate adopta decizii, poziţii comune sau strategii de acţiune . 

2.2. Instrumentele CFSP

 

Prin Tratatul de la Amsterdam s-au adăugat două noi instrumente, strategia comună şi acordurile internaţionale, pe lângă cele promovate de Tratatul de la Maastricht (poziţia comună, acţiunile şi declaraţiile comune). Contactele cu statele terţe sunt, de asemenea, importante instrumente ale CFSP.

 

A. Strategia comună

 

Strategia comună a fost decisă de Consiliul European, la recomandarea Consiliului Uniunii Europene, în domeniile unde statele membre au interese prevalente. Prima strategie comună decisă de Consiliul European de la Köln, în iunie 1999, a fost strategia privind relaţiile cu Rusia. Ulterior, Consiliul a formulat alte două strategii comune, privind relaţiile cu Ucraina la 11 decembrie 1999 şi cu ţările din regiunea mediteraneeană, la 19 iunie 2000. O altă strategie comună, privind relaţiile cu statele baltice, se află în lucru. Fiecare strategie specifică obiectivele, durata şi resursele care vor fi promovate de Uniune şi de statele membre pentru atingerea obiectivelor.

 

B. Poziţiile comune 

 

Consiliul Uniunii poate adopta poziţii diferite faţă de cele ale Uniunii luând în considerare particularităţi geografice sau problematica actuală vis-ŕ-vis de terţe state. Statele membre au posibilitatea să se asigure că poziţia comună adoptată este în concordanţă cu politica lor naţională.

 

C. Acţiunile comune

 

Consiliul adoptă decizii care autorizează desfăşurarea de acţiuni comune în diferite situaţii operaţionale. Fiecare acţiune specifică se desfăşoară în conformitate cu strategia comună, obiectivele, scopul, resursele disponibile ale Uniunii şi condiţiile de implementare. Între 1994 şi 1998, Consiliul a autorizat desfăşurarea a 81 de acţiuni comune la nivel european. În 1998, jumătate din cele 20 de acţiuni comune au avut ca subiecte Iugoslavia şi Albania. Altele şase au vizat tematica neproliferării, mai ales a armamentului nuclear.

 

D. Acordurile internaţionale

 

În privinţa acordurilor care se încheie cu un stat, un grup de state sau cu organizaţii internaţionale în sfera CFSP, Consiliul poate autoriza Preşedinţia Uniunii pentru negocieri. În timpul negocierilor, Preşedinţia poate fi asistată de Comisie. Acordurile se încheie de Consiliu, la recomandarea Preşedinţiei.

Tratatele stipulează că nici un acord nu este obligatoriu pentru oricare dintre statele membre al cărui reprezentat în Consiliu afirmă că acesta nu este în acord cu propriile prevederi constituţionale; alte state membre pot aplica prevederile acordurilor, provizoriu. Tratatele stipulează că nici un acord nu poate implica transferul competenţelor statelor membre către Uniunea Europeană. 

 

E. Declaraţiile

 

Declaraţiile reprezintă expresia publică a poziţiilor Uniunii Europene faţă de statele terţe şi faţă de problemele internaţionale. Acest flexibil instrument permite Uniunii să reacţioneze rapid şi imediat la incidentele apărute oriunde în lume şi să exprime punctul de vedere al Uniunii. 

 

F. Contacte cu statele terţe

 

Contactele cu ţările terţe sau cu grupuri de state au loc mai ales prin intermediul “dialogului politic” sau al “demersurilor” privind problemele de politică internaţională. Întâlnirile au loc la nivelul şefilor de state, miniştrilor, directorilor de politici, înalţi funcţionari sau experţi. Uniunea poate fi reprezentată de Preşedinţie, Comisie sau de toate statele membre ale Consiliului. Demersurile, care sunt confidenţiale, sunt purtate de Uniune cu statele terţe. Ele sunt în general menite să soluţioneze problemele statelor legate de drepturile omului, democraţie sau acţiuni umanitare.

 

2.3. Procedura de adoptare a deciziilor

 

Consiliul adoptă poziţiile şi acţiunile comune prin procedura unanimităţii, în pofida potenţialelor impedimente, cum ar fi posibilitatea unui stat de a bloca adoptarea unui text. La summit-ul de la Amsterdam, statele membre au luat o serie de măsuri pentru a înlătura asememnea impedimente. Deşi procedura unanimităţii a rămas regula obligatorie pentru adoptarea unei decizii care are implicaţii militare sau de apărare, două inovaţii au făcut ca adoptarea deciziilor să fie mai uşoară:

• “Abţinerea constructivă”: Când o decizie este adoptată, un stat membru se poate abţine printr-o declaraţie formală. În acest caz, nu este necesar ca acest stat să aplice decizia, ci doar să recunoască această decizie ca fiind obligatorie pentru Uniune.

• “Procedura votului prin majoritate calificată”: a fost extinsă la cazurile în care Consiliul Uniunii Europene implementează strategia comună decisă de Consiliul European şi la deciziile de implementare a acţiunilor şi poziţiilor comune. Când o decizie este adoptată prin majoritate calificată, un stat membru, poate invoca motive importante de politică naţională pentru a se opune adoptării textului. Consiliul poate, prin majoritate calificată, să transfere textul Consiliului European, care trebuie să voteze textul în unanimitate. Procedura votului prin majoritate calificată în sfera CFSP, înseamnă, într-un fel, “întărirea procedurii de vot prin majoritate calificată”: pentru adoptarea actelor sunt necesare 62 de voturi “pentru”, obţinute de la cel puţin 10 state membre. 

În martie 1999, Secretariatul General al Consiliului a identificat cinci aspecte importante ale reformării CFSP:

· Optimizarea capacităţii veritabile de iniţiativă, folosind la maximum potenţialul prevederilor Tratatului de la Amsterdam; 

· Perfecţionarea continuităţii şi a consistenţei legăturilor între primul pilon al Uniunii Europene (Comunitatea) şi cel de-al doilea pilon (CFSP); 

· Creşterea eficienţei şi capacităţii adoptării deciziilor Consiliului Afacerilor Generale; 

· Asigurarea continuităţii acţiunilor politice în cadul întâlnirilor Consiliului prin folosirea diferitelor forme de delegare a autorităţii;

· Îndeplinirea eficientă a sarcinilor curente legate de relaţiile externe, la nivelul Consiliului. 

 

3. Evoluţia geopolitică şi instituţională a Apărării Comune descrisă de reuniunile organismelor de decizie 

3.1. Consiliul European de la Köln (iunie 1999)

 

Cei 15 şefi de state şi de guverne, împreună cu preşedintele Comisiei, au declarat la încheierea summit-ului din 3 şi 4 iunie 1999 al Consiliului European de la Köln, că “Uniunea trebuie să aibă o capacitate autonomă de acţiune, o forţă militară credibilă, capabilă să decidă propriile sale intervenţii, pentru a răspunde crizelor internaţionale, fără să aducă prejudicii acţiunilor NATO”. 

Consiliul European a stabilit că Tratatul de la Amsterdam (care a intrat în vigoare în mai 1999) promovează sporirea rolului politicii externe şi de securitate comună, incluzând progresiv cadrul politicii de apărare comună prevăzut în articolul 17 al Tratatului de Uniune Europeană. Tratatul prevedea, de asemenea, ca opţiune posibilă, integrarea UEO în UE (titlul V, art.17). 

La Consiliul European de la Köln, liderii europeni s-au angajat să doteze UE cu “o capacitate pentru acţiune comună, sprijinită de forţe militare credibile”. S-a decis şi crearea unor structuri de decizie care să le înlocuiască pe cele ale UEO ce urmau să fie preluate până la sfârşitul anului 2000 de către UE.

Summit-ul NATO de la Washington din 1999, care a introdus Noul Concept Strategic, a salutat impulsul dat de întărirea politicii externe şi de securitate comună adus de Tratatul de la Amsterdam şi a decis ca NATO să ofere sprijin pentru formarea unei identităţi europene de apărare în cadrul NATO.

Concluziile Consiliului European de la Köln precizează explicit obiectivele şi sarcinile CFSP privind întărirea şi dezvoltarea politicii europene de apărare şi securitate. Printre acestea se regăseşte o idee centrală: sporirea capacităţii UE de a acţiona autonom, prin intermediul unei forţe militare credibile. Consiliul Uniunii Europene trebuie să fie capabil să ia orice decizie, utilizând instrumente economice, politice sau militare, pentru a răspunde situaţiilor de criză. Uniunea Europeană este hotărâtă să prezerve pacea şi securitatea internaţională, aşa cum sunt ele formulate în articolul 11 al Tratatului asupra Uniunii Europene, în concordanţă cu principiile Cartei Naţiunilor Unite, cu principiile Actului Final de la Helsinki şi cu obiectivele Cartei de la Paris.

Focalizarea eforturilor Uniunii trebuie să asigure permanenta capacitate (incluzând capacitatea militară) a structurilor de decizie pentru a răspunde managementului crizelor în acord cu obiectivele Petersberg.

Alianţa Atlantică rămâne, însă, fundamentul apărării colective a statelor membre. Politica Uniunii nu va aduce prejudicii caracterului specific al politicii de securitate şi apărare a statelor membre. 

Conform rezoluţiei finale a Consiliului de la Köln, Politica de Apărare şi Securitate a Uniunii Europene urmăreşte în special: 

■ posibilitatea tuturor statelor membre ale UE, precum şi a statelor europene membre NATO, de a participa pe principii de egalitate la operaţiunile desfăşurate de Uniunea Europeană;

■ încheierea unor acorduri care să asigure statelor membre participante la operaţiunile UE drepturi egale, fără prejudicierea principiilor autonomiei luării deciziilor, în special a dreptului Consiliului de a decide cu privire la problematica principiilor şi politicii;

■ necesitatea asigurării unei consultări mutuale efective, cooperare şi transparenţă între NATO şi UE.

3.2. Consiliul European de la Helsinki (decembrie 1999)

 

Mai mulţi factori au condus la creşterea preocupării pentru crearea “Identităţii de apărare europene”, proiectul de securitate şi apărare european conţinând două dimensiuni: una militară şi alta non-militară:

- primul factor a fost decizia guvernului laburist britanic de a schimba decisiv poziţia tradiţională britanică, prin susţinerea apărării europene comune, însă cu condiţia unei strânse legături cu NATO;

- al doilea factor a fost campania aeriană NATO împotriva Iugoslaviei care a mai pus încă o dată în evidenţă dependenţa militară a ţărilor membre ale UE de SUA, precum şi deficienţele europene în ceea ce priveşte transportul aerian, capacitatea de culegere de informaţii, comanda şi controlul, puterea aeriană ofensivă şi armele “inteligente”; 

- de asemenea, poziţia franceză a devenit ceva mai flexibilă, francezii sprijinind totuşi ideea ca apărarea europeană să se dezvolte mai degrabă în cadrul NATO decât în afara Alianţei;

- SUA este interesată să activeze Europa pentru a răspunde mai adecvat, în coordonare cu americanii, provocărilor viitoare. Conform americanilor, apărarea europeană se dezvoltă în cadrul principiului de “împărţire a poverii”.

Pentru ca Uniunea Europeană să devină în mod practic capabilă să abordeze crize cu implicaţii militare - precum cele din fosta Iugoslavie în anii ’90 s-a considerat necesară punerea bazelor pentru crearea unui stat major militar comun şi a unei structuri de comandă capabile să coordoneze eficient atât relaţiile cu NATO, cât şi pe cele cu guvernele naţionale care trebuie să ia propriile lor decizii.

O alianţă militară europeană avea nevoie de propria planificare şi propriile structuri de comandă. Fără acestea, Uniunea Europeană va impune puţin respect şi va avea o poziţie slabă în negocierea cu SUA pentru accesul la resursele NATO.

Summit-ul de la Helsinki (10-11 decembrie 1999) a marcat un moment istoric în afirmarea CFSP.

Şefii de guverne au decis să pună în practică prevederile ambiţioase ale Tratatului de la Amsterdam şi ale Declaraţiei Consiliului European de la Köln. Ei au hotărât să stabilească o capacitate militară europeană care să preia toate aşa numitele sarcini de la Petersberg.

Concluziile de la Helsinki reprezintă o provocare pentru statele membre ale UE care vor trebui să pună la dispoziţie resursele materiale şi umane promise. De asemenea, aceste decizii reprezintă o provocare pentru viitorul instituţional al UE.

Reuniunea de la Helsinki a stabilit crearea unor instituţii militare şi politice noi: Comitetul Politic şi de Securitate Permanent (PSC), Comitetul Militar (EUMC) şi Statul Major Militar (EUMS).

3.2.1. Domeniul securitate şi apărare

 

Pe baza capacităţilor existente la nivel naţional, binaţional şi multinaţional se vor dezvolta capacităţi militare mai eficiente la nivel european. Acestea vor fi folosite pentru operaţiunile de gestionare a crizelor, operaţiuni conduse de UE ce vor fi îndeplinite cu sau fără recurgerea la capacităţile NATO. Se va pune accentul pe capacităţi care să asigure: desfăşurarea rapidă a trupelor, suţinerea lor, interoperabilitatea, flexibilitatea, mobilitatea şi comanda.

Statele membre şi-au fixat un obiectiv prioritar: până în anul 2003 ele vor fi capabile să desfăşoare rapid şi apoi să susţină trupe (până la nivelul a 15 brigăzi - 50000-60000 de persoane) capabile să îndeplinească întreaga gamă a sarcinilor Petersberg, aşa cum au fost ele definite în Tratatul de la Amsterdam. Aceste trupe vor trebui să fie susţinute de capacităţi de comandă, de culegere de informaţii, logistică şi de alte servicii de sprijin, precum şi de unităţi ale forţelor aeriene şi navale. Statele membre vor trebui să fie în stare să desfăşoare complet aceste forţe în 60 de zile, iar în timpul acestui interval vor trebui să asigure unităţi de răspuns rapid mai mici, aflate la un nivel foarte înalt de capacitate de intervenţie.

Statele UE vor trebui să susţină aceste trupe timp de 1 an de zile.

Consiliul de Afaceri Generale, cu participarea miniştrilor apărării va elabora sarcinile privind obiectivele legate de priorităţile şi capacităţile de apărare. 

Statele membre vor folosi procedurile de planificare pentru apărare, incluzându-le pe cele puse la dispoziţie de NATO. Toate obiectivele actuale şi cele viitoare vor fi implementate împreună cu Iniţiativa pentru Capacităţi de Apărare (DCI) lansată de NATO la summit-ul de la Washington. Ţările europene membre NATO care nu sunt membre ale UE, precum şi alte ţări candidate pentru intrarea în UE vor fi invitate să-şi aducă contribuţia la îmbunătăţirea capacităţilor militare europene. Este neceasară continuarea armonizării necesităţilor militare, planificării şi achiziţiei de armament.

 

3.2.1.1. Comitetul Politic şi de Securitate Permanent (PSC) 

 

Prin Decizia Consiliului (2001/78/CFSP) şi în baza Art. 28(1), 207 şi 25 ale Tratatului de la Amsterdam au fost stabilite rolul şi atribuţiile Comitetului Politic şi de Securitate Permanent (PSC).

PSC va avea sediul la Bruxelles şi va fi compus din reprezentanţi naţionali la nivel înalt sau la nivel de ambasadori. 

Sarcina PSC este de a se ocupa de toate aspectele legate de CFSP, incluzând politica comună europeană de apărare şi securitate (CESDP). În cazul operaţiunilor militare de gestionare a crizelor, PSC va exercita, sub autoritatea Consiliului European, controlul politic şi conducerea strategică a acestora. PSC va înainta liniile directoare de lucru către Comitetul Militar.

Principalele atribuţii:

▪ Monitorizează situaţia internaţională în domeniul relaţiilor externe şi de securitate politică, defineşte strategia de gestionare a crizelor în lumina deciziilor Consiliului şi urmăreşte implementarea acesteia; 

▪ Primeşte informaţii, recomandări şi opinii din partea Comitetului civil pentru managementul crizelor;

▪ Trimite propunerea de strategie Comitetului Militar şi primeşte opiniile şi recomandările acestuia. Preşedintele EUMC participă atunci când este cazul la lucrările PSC;

▪ Coordonează, supervizează şi monitorizează discuţiile şi dialogul instituţional privind liniile directoare ale politicii europene de apărare;

▪ Conduce dialogul politic dintre “Cei 15” şi celelalte 6 state europene membre NATO;

▪ Realizează controlul atât la nivel politic cât şi la nivel militar al trupelor europene cu responsabilităţi în gestionarea crizelor. 

 

3.2.1.2. Comitetul Militar (EUMC) 

 

Prin Decizia Consiliului (2001/79/CFSP) au fost stabilite rolul, structura şi atribuţiile Comitetului Militar al Uniunii Europene (EUMC).

EUMC înfiinţat în cadrul structurilor Consiliului va fi compus din reprezentanţii delegaţi ai miniştrilor apărării din statele UE. EUMC se va întâlni la nivelul şefilor militari ori de câte ori va fi necesar acest nivel de reprezentare. Misiunea EUMC este aceea de a propune Comitetului Politic şi de Securitate Permanent (PSC) cele mai bune căi de acţiune în plan militar. În acest scop, EUMC propune şi elaborează strategia şi politica militară a Uniunii Europene. EUMC va asigura, de asemenea, conducerea militară pentru Statul Major Militar. Preşedintele EUMC trebuie să fie unul dintre miniştrii apărării unui stat membru UE şi este ales pe o perioadă de maxim 3 ani.

 

Principalele funcţii:

▪ Reprezintă principalul forum pentru consultare şi cooperare militară între statele UE în domeniul prevenirii şi gestionării crizelor;

▪ Modalităţile de acţiune pe care le propune PSC sunt structurate astfel:

- dezvoltarea conceptelor militare privind aspectele de criză;

- controlul strategiei în cadrul operaţiunilor şi situaţiilor de criză;

- asumarea riscului în situaţii de criză; 

- analiza situaţiilor de criză şi implicaţiile acestora;

- elaborarea unor obiective în acord cu procedurile stabilite de PSC; 

- colaborarea cu statele europene membre NATO şi nemembre UE;

- realizarea estimărilor financiare asupra costurilor aplicaţiilor şi operaţiunilor.

Funcţiuni adiţionale în situaţii de criză:

▪ La solicitarea PSC, EUMC primeşte şi evaluează propunerile Directorului General al EUMS privind strategia de realizare a operaţiunilor necesare cazului dat;

▪ Autorizează Planul general de Operaţiune al Comandamentului;

▪ Pe baza evaluărilor EUMS întocmeşte recomandările necesare PSC privind Conceptul Operaţiunilor (CONOPS) şi Planului de Operaţiune (OPLAN) dezvoltate de Comandamentul Operaţiunii;

▪ În timpul executării operaţiunilor, EUMC monitorizează manevrele militare realizate sub comanda EUMS.

 

3.2.1.3. Statul Major Militar

 

Prin Decizia Consiliului (2001/80/CFSP) au fost stabilite rolul, structura şi atribuţiile Statului Major Militar (EUMS), parte a Secretariatului General al Consiliului.

EUMS va asigura desfăşurarea operaţiunilor militare, inclusiv conducerea operaţiunilor de gestionare a crizelor. Statul Major Militar va realiza acţiuni de avertizare timpurie, evaluare a situaţiei şi planificarea strategică pentru sarcinile Petersberg, incluzând identificarea forţelor europene naţionale şi multinaţionale. Structura primară va avea iniţial 20 de experţi militari şi 8 secretari civili, urmând a se dezvolta cu până la 45 de persoane odată cu sporirea complexităţii atribuţiilor încredinţate. 

Rol şi sarcini: 

· Asigură conducerea militară la nivelul UE;

· Asigură legătura între Comitetul Militar şi resursele miltare disponibile la nivelul Uniunii; 

· Promovează avertizarea timpurie. Planifică şi face recomandări referitoare la managementul crizelor şi la strategia militară generală şi implementează deciziile şi principiile Comitetului Militar al Uniunii Europene;

· Susţine Comitetul Militar al Uniunii Europene în deciziile sale referitoare la aspectele militare şi ale planificării strategice, în acord cu obiectivele Petersberg, pentru toate operaţiunile conduse de UE, indiferent dacă Uniunea se bazează sau nu pe capacităţile şi deciziile NATO;

· Contribuie la elaborarea, controlul şi verificarea scopurilor pentru care se capacitează Uniunea, în acord cu necesităţile fiecărui stat membru implicat, astfel încât să fie asigurată coerenţa cu structurile şi documentele de apărare ale NATO (NATO's Defense Planing Process (DPP) şi Planning and Review Process (PARP) of the Partnership for Peace (PfP));

· Are responsabilităţi în a monitoriza, a lua decizii şi a face recomandări referitoare la capacitarea forţelor disponibile la nivelul UE (alocate de fiecare stat membru).

Principalele funcţii: 

· Sub îndrumarea Comitetului Militar al UE, furnizează expertize militare organismelor instituţionale ale UE, precum şi SG/HR ;

· Monitorizează situaţiile potenţiale de criză bazându-se pe capacităţile serviciilor naţionale şi multinaţionale de informaţii;

· Urmăreşte planificarea militară strategică avansată;

· Identifică forţele naţionale şi multinaţionale europene care participă la operaţiunile desfăşurate de UE, coordonate de NATO;

· Contribuie la dezvoltarea şi pregătirea forţelor naţionale şi multinaţionale;

· Programează, planifică, conduce şi evaluează procedurile referitoare la aspectele militare UE/NATO ale managementului crizelor;

· Participă la estimările financiare ale operaţiunilor;

· Întreţine relaţiile permanente cu NATO, în acord cu Parteneriatul UE/NATO şi îşi dezvoltă relaţiile cu structurile corespondente identificate la nivelul Naţiunilor Unite şi OSCE cu care există acorduri de colaborare.

Funcţiuni adiţionale în situaţii de criză

· Solicită şi prelucrează informaţii specifice transmise de servicii de informaţii sau informaţii relevante transmise de alte surse disponibile;

· Susţine EUMC la întocmirea IPG (Initial Planning Guidance) şi PD (Planning Directives) din cadrul Comitetului Politic şi de Securitate (PSC);

· Dezvoltă şi stabileşte ordinea de prioritate a opţiunilor militare strategice pe baza recomandărilor EUMC şi PSC prin:

-definirea completă a opţiunilor iniţiale;

-întocmirea planurilor corespunzătoare, pentru surse externe care vor analiza şi dezvolta opţiunile prezentate în detaliu; 

-evaluarea rezultatelor bazate pe cercetarea în detaliu şi desfăşurarea oricărei activităţi considerată a fi necesară;

-prezentarea aprecierilor, indicarea priorităţilor şi a recomandărilor corespunzătoare Comitetului Militar;

· Poate contribui la cercetarea aspectelor non-militare ale opţiunilor militare;

· Identifică, în coordonare cu miniştrii apărării ai statelor membre sau cu structurile NATO, forţele care pot participa la operaţiunile conduse de UE;

· Asistă comandamentul operaţiunii în schimburile tehnice cu statele terţe care contribuie cu forţe militare la operaţiunile conduse de UE

· Monitorizează permanent situaţiile de criză.

 

Funcţiuni adiţionale în timpul operaţiunilor:

· EUMS, care acţionează sub conducerea EUMC, monitorizează permanent aspectele militare ale operaţiunilor. Comitetul Politic şi de Securitate (PSC) responsabil al direcţiilor strategice, având rol consultativ, dirijează analizele strategice şi susţine EUMC; 

· În contextul dezvoltării politice şi operaţionale, promovează noile opţiuni ale EUMC ca bază a strategiei militare pentru Comitetul Politic şi de Securitate.

Structura EUMS este următoarea:

 

În luna martie 2000, la recomandarea Consiliului European de la Helsinki au mai fost înfiinţate următoarele instituţii:

• Comitetul politic şi de securitate permanent interimar la nivel de înalţi funcţionari/ambasadori însărcinat cu întocmirea recomandărilor privind viitoarea funcţionare a CESDP şi cu afacerile curente ale CFSP în strânsă legătură cu SG/HR - Secretarul general al UEO (care mai funcţiona în luna martie 2000)/Înaltul Reprezentant al UE pentru CFSP - posturile sunt ocupate de aceeaşi persoană - Javier Solana.

Javier Solana este Secretarul General al Consiliului Uniunii Europene (de la 18 octombrie 1999) şi Înalt Reprezentant pentru Politica Externă şi de Securitate Comună fiind principalul coordonator al politicii externe şi de securitate a Uniunii Europene. În perioada decembrie 1995 - octombrie 1999, Javier Solana a îndeplinit funcţia de Secretar General al NATO, iar din luna noiembrie 1999 a ocupat funcţia de Secretar General al Uniunii Europei Occidentale. Atât personalităţile politice europene cât şi analiştii politici consideră că Javier Solana este persoana cea mai competentă pentru ocuparea acestor poziţii, Javier Solana demonstrând viziunea obiectivă de care dispune şi justeţea măsurilor luate prin prisma activităţii desfăşurate până în prezent. 

• Un organism interimar format din reprezentanţii militari ai Şefilor Apărării din statele membre care oferă consultanţă militară la cererea Comitetului politic şi de securitate.

• Secretariatul Consiliului a fost întărit cu experţi militari transferaţi din statele membre pentru a sprijini activitatea legată de CESDP. 

O contribuţie importantă pentru dezvoltarea politicii de securitate şi de apărare comune îi revine SG/HR. În conformitate cu Tratatul UE, SG/HR va contribui la formularea, pregătirea şi implementarea deciziilor.

- Consultarea şi cooperarea cu ţările nemembre ale EU şi membre NATO

UE va asigura dialogul necesar, consultarea şi cooperarea cu ţările membre NATO, care nu sunt membre ale Uniunii, cu ţările candidate pentru aderarea la UE, precum şi cu alţi parteneri, posibili participanţi la operaţiunile de gestionarea a crizelor conduse de UE.

Pentru ţările membre NATO dar care nu sunt membre ale UE şi pentru ţările candidate se vor stabili structuri potrivite pentru dialog şi informare privind teme legate de politica de securitate şi apărare, precum şi de gestionarea crizelor. În cazul unei crize, în cadrul acestor structuri va avea loc consultarea până la luarea unei decizii de către Consiliu.

În urma unei decizii a Consiliului de a lansa o nouă operaţiune ce implică folosirea facilităţilor puse la dipoziţie de NATO, ţările membre NATO, dar nemembre UE, vor participa, dacă doresc acest lucru, la această operaţiune. De asemenea, aceste ţări vor putea să participe la o operaţine a UE care nu foloseşte facilităţile NATO, dacă Consiliul decide astfel.

Ţările candidate pot fi şi ele invitate de Consiliu să participe la operaţiuni conduse de UE (EU-led operations).

De asemenea, Rusia, Ucraina şi alte state europene angajate în dialogul politic cu UE pot fi invitate să participe la operaţiuni conduse de UE.

Toate statele care au confirmat participarea la operaţiunile conduse de UE, prin desfăşurarea unor forţe militare semnificative, vor avea aceleaşi drepturi şi obligaţii ca şi statele membre UE participante în derularea de zi cu zi a operaţiunilor.

În cazul unei operaţiuni conduse de UE, un comitet ad-hoc al celor care contribuie cu trupe va stabili derularea cotidiană a operaţiilor. Toate ţările membre ale UE sunt îndreptăţite să participe la comitetul ad-hoc, fie că participă sau nu la operaţiuni, dar numai ţările care oferă contribuţie pot să ia parte la conducerea cotidiană a operaţiunilor.

Decizia de stopare a operaţiunilor va fi luată de Consiliu, după consultarea ţărilor participante în cadrul comitetului ad-hoc.

Vor fi dezvoltate modalităţile de consultare, cooperare şi transparenţă deplină între UE şi NATO. În faza iniţială, relaţiile se vor dezvolta pe bază informală, prin contactele între SG/HR şi Secretarul General al NATO.

 

3.2.2. Domeniul privind aspectele civile ale gestionării crizelor

 

Consiliul European de la Helsinki a adoptat şi un plan de acţiune civil privind managementul crizelor care să completeze cadrul militar de acţiune. La nivelul Uniunii se doreşte ca prin punerea în aplicare a acestui plan civil să se realizeze “perfecţionarea şi utilizarea efectivă a resurselor umane în cadrul gestionării crizelor, în special în domeniile unde statele membre au o experienţă considerabilă, accentul fiind pus pe capacitatea de acţiune rapidă”. Au avut loc discuţii şi pentru stabilirea mecanismelor financiare privind susţinerea acestui proiect, reţinându-se ca sarcină prioritară pentru Comisia Europeană crearea “fondului de reacţie rapidă”. 

Recentele conflicte care au avut loc în Africa, Balcani şi Caucaz au reliefat faptul că Uniunea Europeană posedă un nivel ridicat de resurse economice, financiare şi umane ce pot fi puse în valoare. Primul pilon al UE prevede responsabilitatea Comunitară în multe domenii importante, cum ar fi: reducerea crizelor financiare, respectarea drepturilor lucrătorilor, monitorizarea scrutinurilor electorale, managementul graniţelor şi al liniilor de demarcaţie, misiuni umanitare, operaţiuni de deminare, asistenţă civilă de urgenţă, înzestrarea forţelor de poliţie, acţiuni de reconstrucţie şi reabilitare, demobilizarea personalului militar şi restructurarea acestor sectoare, medierea conflictelor. Principalele probleme actuale sunt legate, pe de o parte, de găsirea resurselor financiare necesare desfăşurării tuturor acestor activităţi, iar pe de altă parte, de modalitatea realizării acestor acţiuni într-un mod eficient şi rapid.

Fondurile necesare dezvoltării Politicii Externe şi de Securitate Comună (PESC) trebuie să provină strict doar din activităţi politice, diplomatice şi de securitate. Sunt necesare diferite facilităţi bugetare pentru finanţarea unor activităţi civile care sunt puse în slujba prevenirii situaţiilor de criză, precum şi pentru încurajarea şi lărgirea gamei de activităţi de prevenire a acestor situaţii. 

Crearea unei Forţe de Reacţie Rapidă (RRF), stabilită la Helsinki, răspunde solicitărilor explicite formulate de către preşedinţii statelor UE şi de către şefii de guverne ai acestor ţări. Aceştia au solicitat îmbunătăţirea tuturor instrumentelor Comunitare şi utilizarea bazei logistice a UE pentru ajutorarea rapidă şi eficientă a tuturor statelor, în caz de nevoie, într-un domeniu sau altul şi pentru a nu se pierde oportunitatea de a rezolva un conflict local înainte de transformarea lui într-unul regional. 

Forţa de Reacţie Rapidă trebuie utilizată, fără o limitare geografică, în situaţii cum ar fi:

▪ izbucnirea unui conflict, un tip de criză care trebuie să-şi găsească rapid o rezolvare;

▪ intervenţii cu durată de timp limitată (dacă acţiunea realizată de RRF nu se poate încheia în intervalul de timp stabilit, aceasta poate fi înlocuită sau se poate transforma într-o activitate cu caracter regulat, inclusă într-un program tematic). 

▪ conlucrarea cu autorităţile civile şi întrepătrunderea responsabilităţilor (se poate solicita expertiza poliţiei civile sau respectarea măsurilor de protecţie civilă locală).

 

 

3.2.2.1. Clasificarea tipurilor de crize 

 

Pentru o gestionare eficientă a crizelor, este necesar să existe un cadru juridic adecvat care să stabilească sistemul naţional unitar de gestionare a crizelor, atribuţiile, responsabilităţile şi competenţele autorităţilor publice centrale şi locale în domeniu, cooperarea factorilor implicaţi. De asemenea, este necesar să se constituie şi să funcţioneze optim sistemul unitar de gestionare a crizelor, precum şi să fie asigurate resursele necesare unei bune funcţionări a sistemului.

Pentru ca un guvern sau o organizaţie internaţională să poată duce la capăt activităţile de gestionare a crizelor, trebuie ca, în prealabil, să admită faptul că aceste crize sunt inevitabile şi să se pregătească în acest sens.

Gestionarea crizelor trebuie considerată ca un element al unei dimensiuni de gestionare mai vaste, care înglobează activităţile în perioada dinaintea crizei (gestionarea problemelor curente), gestionarea propriu-zisă a crizelor şi gestionarea în perioada posterioară crizei (gestionare de reîntoarcere la o situaţie normală).

Gestionarea crizelor are drept obiective:

• asigurarea funcţionării normale a statului respectiv;

• reducerea tensiunilor pe cale să se transforme în crize şi care pot afecta securitatea naţională sau starea de normalitate a unui sistem social sau a unui subsistem al acestuia;

• împiedicarea transformării unei situaţii de criză în conflict;

• pregătirea din timp a forţelor abilitate de a riposta, pe măsură, la diferitele grade de gravitate a crizei;

• asigurarea ripostei necesare în caz de declanşare a crizei, prevenirea unei noi escaladări şi convingerea agresorului să înceteze acţiunea perturbatoare şi să revină la starea anterioară de normalitate.

Crizele sunt clasificate, după locul apariţiei, în crize externe şi crize interne .

Astfel, crizele externe sunt reprezentate de:

- pericole la adresa păcii şi securităţii internaţionale; 

- conflicte armate inter-ţări;

- catastrofe umanitare.

Crizele interne reprezintă:

▪ Tulburări grave ale ordinii publice, cu implicaţii asupra securităţii naţionale:

- conflictul armat intern între forţele armate legale şi grupuri de persoane organizate care, sub conducerea unui comandament responsabil exercită un asemenea control asupra unei părţi a teritoriului naţional, încât acesta îi permite să desfăşoare activităţi militare susţinute şi coordonate;

- tensiunile interne mari care au la bază diferite cauze şi pot genera ciocniri de o gravitate ridicată;

- mitingurile, demonstraţiile, procesiunile sau orice alte întruniri desfăşurate în mod violent, cu orice fel de arme ori cu încălcarea celorlalte prevederi legale;

- declanşarea unor agresiuni din interior, de către grupuri pregătite din timp, în clandestinitate, cu structuri paramilitare, îndreptate împotriva independenţei şi integrităţii teritoriului naţional;

- organizarea, pregătirea, conducerea sau controlul unor grupuri de persoane cu scopul de a uzurpa funcţiile poliţiei, jandarmeriei sau armatei;

- desfăşurarea unor activităţi ilegale pentru schimbarea formei de guvernământ;

- atentatul săvârşit asupra unei colectivităţi prin otrăviri în masă, infectarea apei, provocarea de epidemii sau prin alte mijloace, ori zădărnicirea combaterii bolilor;

- agresiunea informaţională prin mass-media şi mijloace de telecomunicaţii publice.

▪ Dezastre: 

- fenomene naturale distructive de origine geologică sau meteorologică ori îmbolnăvirea unui număr mare de persoane sau animale, produse brusc, ca fenomene de masă. În această categorie sunt cuprinse: cutremurele, alunecările şi prăbuşirile de teren, inundaţiile şi fenomenele meteorologice periculoase, epidemiile şi epizootiile;

- evenimente cu urmări deosebit de grave asupra mediului înconjurător, provocate de accidente. În această categorie sunt cuprinse: accidentele chimice, biologice, nucleare, în subteran, avariile la construcţii hidrotehnice sau conductele magistrale, incendiile ample şi exploziile, accidentele majore pe căile de comunicaţii, accidentele majore la utilizare şi instalaţii tehnologice periculoase, căderile de obiecte cosmice, accidentele majore şi avariile mari la reţelele de instalaţii şi telecomunicaţii.

Planul de Acţiune stabilit la Helsinki este destinat următoarelor scopuri:

· Întărirea sinergiei şi a capacităţii de răspuns a statelor prin folosirea resurselor naţionale, colective şi ale ONG-urilor, cu păstrarea flexibilităţii celor care contribuie asupra deciziei de desfăşurare a activelor şi capacităţilor în funcţie de criza respectivă.

· Amplificarea şi facilitarea contribuţiilor din partea UE către alte organizaţii ca ONU sau OSCE, atunci când acestea conduc operaţii într-o anumită criză, ca şi în cazul acţiunilor autonome ale UE.

· Asigurarea coerenţei între pilonii Uniunii.

Pentru îndeplinirea celor de mai sus, statele membre ale UE vor trebui să dezvolte o capacitate de reacţie rapidă, prin definirea unui cadru şi a modalităţilor, precum şi prin pre-identificarea personalului şi a resurselor materiale şi financiare care ar putea fi folosite ca răspuns la o cerere a unei organizaţii ca ONU sau OSCE, sau pentru acţiuni autonome ale UE.

În acest sens vor fi realizate următoarele:

· Un inventar al resurselor naţionale şi colective care ar putea fi utilizate în cadrul capacităţii de reacţie rapidă.

· O bază de date care va cuprinde informaţii privind activele, capacităţile şi expertiza pre-identificate pentru toate domeniile relevante în ceea ce priveşte gestionarea crizelor nemilitare.

· Un studiu care să definească ţintele concrete ale răspunsului colectiv nemilitar al UE la crizele internaţionale (de exemplu: capacitatea de a desfăşura şi de a susţine, în urma unei notificări, pe o perioadă definită de timp, un corp de poliţie civilă, ca o contribuţie la misiunile care implică prezenţa unei asemenea poliţii; desfăşurarea unei capacităţi combinate de căutare şi salvare până la 200 de oameni în 24 de ore.)

O politică europeană eficace va necesita o coordonare îmbunătăţită. În acest sens, Consiliul de la Helsinki a hotărât crearea unui mecanism de coordonare în cadrul Secretariatului Consiliului. 

Concomitent cu paşii adoptaţi de europeni în vederea realizării unei apărări comune, ca un corolar al CFSP, redefinirea strategiei NATO în ultimul deceniu a inclus şi conceptul de Identitate Europeană de Securitate şi Apărare (ESDI).

Un pas important a fost decizia miniştrilor de externe ai Consiliului NATO - 3-4 iunie 1996, Berlin, privind punerea în aplicare a conceptului Grupul de Forţe Interarme Multinaţionale (CJTF). Conceptul a fost propus de SUA la summit-ul NATO de la Bruxelles din 1994 şi constă în punerea la dispoziţia europenilor a mijloacelor colective ale Alianţei pentru operaţii conduse de UEO în cadrul CFSP (în afara sferei de aplicare a articolului 5 al tratatului de Washington - tratatul de înfiinţare a NATO), fără participarea efectivă a trupelor americane. De asemenea, a fost realizată în acest sens o structură reformată a comandamentelor NATO care să asigure eficacitatea militară a Alianţei în noua situaţie strategică din Europa. 

Dincolo de structura instituţională concretă care implementează conceptul ESDI/CESDP, rămâne relaţia cu SUA în cadrul NATO. SUA a obţinut prin textul Consiliului European de la Helsinki dreptul de veto. Acţiunea militară nu se declanşează automat, ci doar cu acordul NATO, adică acordul SUA. După reuniunea de la Helsinki, care a satisfăcut în bună parte doleanţele americanilor, SUA doreşte încă clarificarea aranjamentelor instituţionale privind ţările NATO care nu sunt membre UE, precum şi cele legate de relaţia NATO-UE.

Există aşadar o geometrie complexă a aranjamentelor instituţionale care pune în evidenţă, pe de o parte, desincronizările între europeni şi americani, dar şi între europeni înşişi, iar, pe de altă parte, reliefează tendinţa de a plasa proiectul european de apărare în cadrul înţelesului strategic global american: creşterea responsabilităţii Europei ca partener subordonat Americii în afacerile globale.

 

3.3. Consiliul European de la Feira (iunie 2000) 

Începând cu summit-ul de la Feira (19-20 iunie 2000), Consiliul European s-a angajat efectiv în procesul de concepere a măsurilor şi capacităţilor necesare pentru prevenirea conflictelor şi gestionarea crizelor, aşa cum au fost ele definite de Tratatul asupra Uniunii Europene. Aceste aspecte au fost părţi integrate în sistemul Politicii Externe şi de Securitate Comună şi sunt bazate pe pachetul de principii formulat la Helsinki. Uniunea Europeană susţine şi prezervă pacea şi securitatea internaţională, în acord cu principiile Cartei Naţiunilor Unite.

La Feira a fost prezentat Primul Raport privind progresele înregistrate de Uniune în domeniul sensibil al aspectelor militare şi non-miltare ale managementului crizelor, alături de obiectivele principale comunitare şi capacitarea colectivă. Consiliul European a apreciat ca fiind necesar pentru managementul crizelor non-militare să delege Consiliul să stabilească atribuţiile unui Comitet Civil pentru Managementul Crizelor. Începând cu momentul Feira, activităţile diplomatice militare desfăşurate la nivelul UE s-au axat pe identificarea acordurilor de participare ale statelor terţe (nemembre UE) la managementul crizelor, ca şi pe principiile şi modalităţile de dezvoltare a relaţiilor UE-NATO. 

Obiectivele principale au fost elaborate, comitetul pentru aspectele civile ale managementului crizelor a fost creat, coordonarea mecanismelor şi deplina conexiune cu serviciile Comisiei au fost stabilite de Secretariatul Consiliului, studiile pentru identificarea şi definirea obiectivelor concrete în aria aspectelor civile ale gestionării crizelor au fost definitivate, ţintele concrete ale poliţiei civile au fost identificate. A fost reafirmată necesitatea de a identifica soluţii pentru implementarea coerenţei şi eficienţei în acţiunile UE în domeniul prevenirii conflictelor, prin asigurarea relaţiilor de interconexiune între aspectele militare şi civile ale gestionării crizelor şi dezvoltarea cooperării între celulele UE de intervenţie rapidă în gestionarea crizelor şi Naţiunile Unite, OSCE şi consiliul Europei. 

 

3.3.1. Aspectele militare ale gestionării crizelor

A. Elaborarea ţintelor şi obiectivelor capacităţilor colective

Consiliul a invitat organismele competente să continue pe bazele prevederilor adoptate la summit-ul de la Helsinki adoptarea următorului cadru pentru activităţile sale:

· Identificarea ţintelor şi a obiectivelor capacităţilor colective care au fost stabilite la Helsinki vor trebui să îi conducă pe “cei 15” în acord cu principiul autonomiei UE de adoptare a deciziilor la eficienţa militară;

· Corpul Militar Interimar (Interim Military Body/IMB) va propune elementele care însoţesc obiectivele principale (headline goals/HG) şi va identifica capacităţile necesare pentru ca UE să răspundă în totalitate obiectivelor Petersberg;

· IMB va colabora cu experţii NATO pentru realizarea expertizelor militare, funcţie de necesităţile îndeplinirii obiectivelor capacităţilor colective;

· În această colaborare, transparenţa şi dialogul dintre UE şi NATO vor fi promovate de un grup de lucru ad-hoc pe principiile care stau la baza consultării cu NATO privind problemele militare şi a recomandărilor privind derularea relaţiilor UE - NATO;

· Cerinţele HG identificate de IMB vor constitui bazele contribuţiilor naţionale ale statelor membre. Aceste contribuţii vor fi analizate la nivelul IMB, iar acest proces va trebui să fie încheiat înainte de Conferinţa Uniunii Europene privind Capacitatea de Apărare;

· Se va urmări coerenţa politicilor de apărare ale statelor membre UE cu politica NATO;

· Uniunea Europeană încurajează statele terţe să se implice în angajamente suplimentare. În acest sens vor fi încheiate acorduri cu acestea şi ele vor implica poziţiile celor şase state membre NATO şi nemembre UE. Contribuţii în privinţa capacităţilor de apărare au adus deja Turcia, Polonia, Cehia şi Norvegia. 

B. Recomandări pentru dezvoltarea instituţională a noilor organisme permanente politice şi militare referitoare la CESDP în cadrul UE 

Organismele militare şi politice au fost stabilite la 1 martie 2000. Experienţa anterioară înfiinţării acestor organisme a determinat Uniunea să-şi concentreze eforturile pe dezvoltarea instituţională, în acord cu concluziile reuniunii de la Helsinki. Ulterior, activitatea Uniunii a fost determinantă pentru a asigura cât mai curând posibil demararea fazei permanente a Uniunii de a fi operativă din punctul de vedere al capacităţilor de gestionare a crizelor. 

C. Propuneri ale Consiliului pentru acordurile care vor fi încheiate privind modalităţile de consultare şi/sau participare ale statelor terţe în cadrul contribuţiei UE la gestionarea crizelor militare

Acţiunile UE se vor profila pe modalităţile de consultare şi/sau participare ale statelor membre NATO şi nemembre UE, ale statelor candidate la admiterea în UE.

În acest context, scopurile identificate în cadrul oferit de concluziile summit-ului de la Helsinki vor pregăti dialogul, consultarea şi cooperarea privind problemele referitoare la gestionarea crizelor, urmărind în subsidiar principiul autonomiei de adoptare a deciziilor la nivelul UE. Aceste pregătiri vor fi lansate în timpul perioadei interimare de întâlniri cu statele menţionate mai sus şi vor fi desfăşurate în cadrul unei singure structuri. Întâlnirile vor suplimenta summit-urile Uniunii privind întărirea dialogului politic pe probleme CFSP. 

Rusia, Ucraina şi alte state europene angajate în dialogul politic cu Uniunea, precum şi alte state interesate, vor fi invitate să participe la operaţiunile comandate de UE. În acest context UE, este interesată de relaţiile cu Canada. 

D. Propuneri de principii pentru consultarea cu NATO privind problemele militare şi recomandări pentru dezvoltarea relaţiilor UE/NATO, care să permită cooperarea militară corespunzătoare pentru soluţionarea crizelor 

Consiliul a identificat principiile pe baza cărora consultările şi cooperarea cu NATO vor fi dezvoltate. Consiliul a recomandat ca Uniunea Europeană să propună Organizaţiei Nord-Atlantice crearea unui "grup de lucru ad-hoc" alcătuit din reprezentanţi UE şi NATO privind problemele identificate în acest context: probleme de securitate, obiective ale capacităţii de apărare, modalităţi de facilitare a accederii UE la capacităţile fixate de NATO şi a consultărilor permanente UE - NATO.

E. Necesitatea amendării Tratatelor

Prevederile stipulate de Tratatul asupra Uniunii Europene oferă răspunsuri referitoare la securitatea Uniunii, incluzând progresiv cadrul politicii de apărare comună ca parte a Politicii de Securitate şi Apărare Comună definită de Titlul V al Tratatului. Pe aceste baze, Consiliul a decis înfiinţarea Comitetului Politic şi de Securitate şi un Corp Militar interimar, precum şi întărirea Secretariatului Consiliului prin secondarea experţilor militari din partea statelor membre. Articolul 17 al Tratatului Uniunii Europeane include expres obiectivele Petersberg în cadrul CFSP. Preşedinţia a fost informată privind opinia Serviciului Juridic al Consiliului, ale cărui concluzii sunt următoarele: “Opinia Serviciului Juridic al Consiliului este: concluziile Consiliului European de la Feira şi Helsinki întăresc politica de securitate şi apărare europeană şi pot fi implementate fără amendarea Tratatului de Uniune Europeană. Asemenea amendamente sunt necesare în contextul intenţiei de a transfera de la Consiliu autoritatea de adoptare a deciziilor către un organism oficial, sau a intenţiilor de a amenda prevederile Tratatului referitoare la UEO”. 

3.3.2. Aspectele civile ale gestionării crizelor

 

▪ Preşedinţia împreună cu Secretariatul General şi cu Înalţii Reprezentanţi răspund de toate problemele legate de gestionarea crizelor, aşa cum au fost ele definite în concluziile de la Helsinki.

▪ Trebuie să se asigure o coordonare mai bună între statele membre pentru a răspunde gestionării crizelor non-militare, prioritatea fiind formarea structurii de reacţie rapidă. Organizaţiile internaţionale şi regionale vor fi implicate în operaţiunile desfăşurate sub comanda UE privind managementul crizelor.

▪ Pentru concretizarea rezultatelor tuturor discuţiilor vor fi luate următoarele măsuri:

a. Crearea Comitetului pentru aspectele civile ale managementului crizelor – acest fapt fiind pus în practică prin Decizia Consiliului adoptată la 22 mai 2000. Comitetul s-a reunit pentru prima dată în 16 iunie 2000. 

b. Coordonarea mecanismelor, interacţiunea totală cu serviciile Comisiei, vor fi asigurate de Secretariatul Consiliului. Activităţile Uniunii şi ale statelor membre vor avea ca prioritate stabilirea unei baze de date necesară poliţiei civile în ideea de a deţine şi de a utiliza eficient informaţiile pentru iniţiative în aria de competenţă şi pentru facilitarea definirii ţintelor concrete ale statelor UE pentru răspunsurile colective civile. Coordonarea mecanismelor prin prisma cooperărilor întărite ale Centrului de Situaţii/Celulei de Criză vor fi asigurate de Secretariatul General/Înalţii Reprezentanţi. 

c. Studiile referitoare la manifestările recente şi actuale ale crizelor, expertizele statelor membre şi rezultatele seminariilor care au avut ca temă gestionarea crizelor vor constitui baza pentru definirea concretă a obiectivelor din aria aspectelor civile ale gestionării crizelor non-militare. Studiile vor identifica fiecare prioritate a obiectivelor Uniunii şi vor contribui la coordonarea eforturilor în prima fază, incluzând toate instrumentele disponibile ale Uniunii şi ale statelor membre.

d. Statele membre vor coopera voluntar pentru atingerea obiectivului final al Uniunii, de a fi capabilă până în 2003 să deţină un efectiv de 5000 de poliţişti civili pentru misiunile internaţionale care va fi mobilizat pentru prevenirea conflictelor şi gestionarea operaţiunilor destinate crizelor în acord cu necesităţile specifice diferitelor stadii ale acestor operaţiuni. În cadrul general al capacităţilor de apărare, statele membre trebuie să fie pregătite să desfăşoare un efectiv de 1000 de poliţişti civili în 30 de zile. 

▪ Adiţional acestor măsuri, Consiliul va primi şi va examina propunerile Comisiei care vor deveni Regulamente ale Consiliului privind crearea Forţei de Reacţie Rapidă, pentru a suplimenta deciziile Uniunii, aşa cum au fost ele stabilite în Raportul summit-ului de la Helsinki. 

 

3.3.2.1. Acorduri care vor include modalităţile de consultare şi/sau participare ale statelor nemembre UE şi membre NATO, şi ale altor state candidate la aderare la UE privind contribuţia la gestionarea de către Uniune a crizelor militare 

 

Principii: 

1. Uniunea va asigura desfăşurarea dialogului, consultarea şi cooperarea cu statele membre NATO şi nemembre UE şi cu alte state candidate la aderarea la UE pentru gestionarea sub conducerea UE a crizelor.

2. Acordurile vor fi axate pe obiectivele politice de securitate şi apărare şi managementul crizelor.

3. Va fi respectată autonomia de decizie a Uniunii Europene în cadrul său instituţional.

4. Uniunea va coopera cu NATO, determinând capacităţile şi disponibilităţile care vor fi utilizate în operaţiunile conduse de Uniune. 

Modalităţi de participare:

Modalităţile de participare ale statelor nemembre UE, dar membre NATO, precum şi ale statelor candidate la UE, se vor discuta permanent în funcţie de situaţia din teren:

- faza primară, de rutină: mecanisme pentru dialogul permanent;

- faza operaţională include două stadii:

- faza pre-operaţională, în care opţiunile pentru acţiune sunt luate în considerare şi în care dialogul şi consultarea sunt intensificate;

- faza operaţională propriu-zisă, care debutează prin deciziile luate de Consiliu şi contribuţiile Comitetului ad-hoc.

A. Perioada interimară

1. Înaintea implementării modalităţilor pentru stabilirea fazei permanente, întâlnirile celor 15 state (nemembre UE şi membre NATO şi alte state candidate pentru aderarea la Uniunea Europeană) se vor desfăşura în cadrul unei singure structuri instituţionale. Alegerea formelor şi modalităţilor corespunzătoare se va baza pe pragmatism şi pe eficienţă, vor fi dependente de circumstanţe, probleme şi necesităţi.

2. Se vor organiza minimum 2 întâlniri EU + 15, în timpul fiecărei Preşedinţii, pe probleme de ESDP. Acestea vor fi adiţionale întâlnirilor încadrate în ceea ce Uniunea defineşte ca fiind întărirea dialogului politic pe probleme de CFSP.

3. În acest cadru, cel puţin 2 întâlniri se vor organiza cu cele 6 state nemembre UE şi membre NATO (în format UE + 6), în timpul fiecărei Preşedinţii a Uniunii.

4. O întâlnire la nivel de miniştri în cadrul determinat de articolul A1 va fi organizată în timpul fiecărei Preşedinţii, cu cele 15 şi, respectiv, 6 state.

5. Schimburile promovate în cadrul oferit de articolele A2 şi A3 vor acoperi elaborarea obiectivelor şi a principiilor referitoare la capacităţile de apărare şi vor constitui obiect de informare pentru statele nemembre UE privind desfăşurarea operaţiunilor Uniunii. În măsura în care aceste state vor contribui la implementarea capacităţilor de apărare ale UE, vor fi încheiate acorduri în conferinţele care dezbat probleme axate pe capacităţile de apărare. Aceste acorduri vor ţine seama de capacităţile de apărare a celor 6 state nemembre UE, membre NATO.

B. Faza permanentă 

Faza primară 

1. Schimburile de informaţii asupra problemelor referitoare la politica de securitate şi apărare în general şi, în particular, la progresele înregistrate de Uniune în implementarea capacităţilor privind gestionarea crizelor vor fi făcute în cadrul oferit de nivelul fazei primare. 

2. În timpul fazei primare vor trebui desfăşurate, în cursul fiecărui semestru:

- întâlniri regulate în format UE + 15;

- cel puţin 2 întâlniri cu participarea statelor nemembre UE şi membre NATO, în format UE + 6.

PSC va avea rolul de a determina implementarea acestor acorduri care vor include, de asemenea, schimburile la nivel militar.

3. Acordurile reuniunilor la nivel de miniştri din timpul fazei permanente vor avea la bază experienţa acumulată în timpul fazei primare.

4. Schimburile vor facilita participarea comună a statelor la operaţiunile desfăşurate sub comanda UE.

Faza operaţională

• Faza pre-operaţională

1. În eventualitatea apariţiei situaţiei de criză, dialogul şi consultarea vor fi intensificate.

2. Consultarea va promova cadrul pentru schimburi de puncte de vedere şi discuţii pe teme de securitate cu statele implicate. Dacă UE va recurge la capacităţile NATO, o atenţie deosebită va fi acordată consultărilor cu cele 6 state europene membre NATO.

• Faza operaţională propriu-zisă

3. În cazul unei operaţiuni militare, UE va invita statele nemembre UE şi membre NATO, precum şi alte state candidate la aderarea la UE, în acord cu prevederile stabilite de Consiliul de la Helsinki: “Având la bază deciziile Consiliului de a lansa o operaţiune, statele membre NATO şi nemembre UE pot participa, în măsura în care doresc acest lucru, la operaţiunile care necesită recurgerea la capacităţile de apărare ale NATO. Ele pot, prin decizia Consiliului, să fie invitate să se implice şi în operaţiunile unde UE nu recurge la capacităţile de apărarea ale NATO. Alte state care sunt candidate la accederea în Uniune pot fi, de asememnea, invitate de Consiliu să ia parte la operaţiunile desfăşurate sub comanda UE, în cazul în care Consiliul decide să lanseze astfel de operaţiuni”. 

4. Faza operaţională va demara odată cu hotărârea Consiliului de a lansa o operaţiune de gestionare a unei crize militare. Statele membre NATO şi nemembre UE, precum şi statele candidate la aderarea la UE care au confirmat participarea la operaţiunile desfăşurate sub comanda UE prin disponibilizarea unor efective militare importante, vor avea aceleaşi drepturi şi obligaţii ca statele membre UE. 

5. Un comitet ad-hoc va contribui la centralizatea capacităţilor tuturor statelor membre şi a altor state participante la operaţiunile UE. Consiliul/PSC va fi responsabil pentru controlul politic şi direcţiile strategiei operaţiunilor. Pentru conducerea cotidiană a operaţiunilor, funcţiunile şi rolul Comitetului Militar, precum şi strategia conducerii operaţiunilor, vor fi expuse în acordurile adiacente.

6. Deciziile de încetare a operaţiunilor vor fi luate de Consiliu, după consultarea între statele participante şi prin contribuţia Comitetului ad-hoc.

 

3.3.2.2. Principii pentru consultarea cu NATO asupra problemelor militare şi recomandări pentru dezvoltarea relaţiilor UE/NATO

Principii

1. Consultarea şi cooperarea UE/NATO trebuie să se desfăşoare cu respectarea deplinei autonomii de decizie a structurilor Uniunii Europene.

2. Uniunea Europeană şi Alianţa Nord-Atlantică vor trebui să contribuie la întărirea cooperării militare în situaţiile de criză, pe baza criteriilor valorice, egalităţii şi spiritul parteneriatului. Obiectivele sunt acelea de a realiza consultarea, cooperarea şi transparenţa în ideea de a identifica şi a lua decizii de răspuns rapid privind managementul crizelor. 

3. Acordurile şi modalităţile relaţiilor dintre Uniunea Europeană şi NATO vor reflecta principiul egalităţii tuturor organizaţiilor implicate.

4. În relaţiile dintre instituţiile Uniunii şi ale NATO, statele membre ale Uniunii nu vor fi discriminate.

Obiective şi modalităţi pentru faza primară

Contactele cu NATO (contactele informale cu Secretariatul General) vor fi desfăşurate în acord cu cadrul stabilit la Helsinki pentru definirea limitelor fazei primare. 

a.) Obiective

▪ Securitatea: Eforturile Uniunii Europene se vor canaliza pe propriile acorduri de securitate (securitatea fizică şi personală), care vor fi prioritare. În acest cadru, Uniunea va desfăşura dialogul cu NATO, pentru a concretiza acordurile de securitate între cele două organizaţii. Aceste discuţii vor conduce spre acorduri care vor reglementa schimburile de informaţii şi accederea statelor membre la structurile de planificare ale NATO.

▪ Definirea principiilor capacităţii de apărare: pentru a se asigura rezolvarea tuturor sarcinilor impuse, care se derulează prin colaborarea cu NATO, prin acest fapt dorindu-se creşterea şi alinierea nivelului capacităţilor de apărare la standardele Organizaţiei Nord-Atlantice. Colaborarea cu NATO trebuie să conducă la realizarea unor progrese vizibile în implementarea celor mai bune metode de planificare, de concepere a unei strategii şi de desfăşurare a unor operaţiuni militare. 

▪ Acorduri prin care se prevede accesul Uniunii Europene la resursele şi capacităţile NATO (Acordurile de la Berlin şi Washington): reuniunile de la Helsinki şi Köln au definit modalităţile de implementare ale operaţiunilor Uniunii: cu sau fără recurgerea la disponibilităţile NATO. Pentru a recurge la resursele NATO sunt importante progresele în definirea comună a cadrului de elaborare a acordurilor. Aceste acorduri vor trebui încheiate înainte ca structurile militare ale Uniunii să devină operaţionale. 

▪ Acordurile permanente: După reuniunea Consiliului European de la Feira, discuţiile vor trebui să conducă spre determinarea formei acordurilor permanente care vor guverna relaţiile dintre Uniunea Europeană şi NATO. Această formă va trebui să fie concretizată odată cu începerea funcţionării structurilor militare permanente.

b.) Modalităţi de acţiune

1. Consiliul European de la Feira a propus structurii de conducere a NATO crearea unui grup de lucru ad-hoc format din reprezentanţi UE şi NATO pentru fiecare obiectiv.

2. Grupul de lucru ad-hoc va urmări:

- obiective de securitate: pregătirea acordului de securitate UE-NATO;

- principiile capacităţii: implementarea schimburilor de informaţii şi a discuţiilor cu NATO pentru elaborarea obiectivelor capacităţilor de apărare. 

- pregătirea acordurilor privind modalităţile Uniunii Europene de a recurge la resursele şi capacităţile NATO, aşa cum au fost ele stabilite la summit-ul de la Washington.

- definirea principalilor parametri ai acordurilor permanente UE-NATO care să includă structuri şi proceduri de consultare între cele două organizaţii, atât în timpul rezolvării crizelor, cât şi în perioadele de pace.

3. Din partea Uniunii, PSC va avea rol coordonator pentru activităţile desfăşurate de grupul de lucru ad-hoc.

 

3.3.2.3. Studiul obiectivelor concrete privind aspectele civile ale gestionării crizelor

 

Hotărârile Consiliului European de la Feira au exprimat un punct de vedere ferm privind creşterea şi eficientizarea efectivă a acţiunilor UE de răspuns în situaţii de criză, incluzând şi acţiunile din sfera civilă. Eficientizarea acestor acţiuni se poate îmbunătăţi şi prin completarea dotărilor necesare în asemenea situaţii a unor organisme mondiale ca Organizaţia Naţiunilor Unite sau Organizaţia pentru Securitate şi Cooperare în Europa.

Uniunea Europeană va urmări sporirea capacităţilor sale privind aspectele civile ale gestionării crizelor în toate ariile de interes, având ca obiectiv întărirea potenţialului său pentru salvarea vieţilor omeneşti în situaţii de criză, menţinerea ordinii publice, prevenirea escaladării conflictelor, facilitarea restabilirii păcii, medierea diferendelor în care se pot afla la un moment dat statele Uniunii, precum şi rezolvarea diferitelor probleme de coordonare. O atenţie deosebită va fi acordată în domeniile în care acţiunile Comunităţii Europene au dovedit lacune şi nu s-au soldat cu rezultate mulţumitoare. 

Întărirea capacităţilor Uniunii în domeniile civile ale gestionării crizelor vor trebui să fie promovate prin măsuri adecvate, astfel încât să corespundă complexităţii crizelor, prin:

· acţiuni de prevenire privind apariţia sau escaladarea unor conflicte;

· consolidarea păcii şi stabilităţii interne în perioadele de tranziţie;

· asigurarea complementarităţii între aspectele militare şi civile ale gestionării crizelor, cu acoperirea totală a obiectivelor Petersberg.

Identificarea obiectivelor concrete trebuie să aibă premise pragmatice şi să reflecte atenţia Consiliului European privind evoluţia continuă a geopoliticii mondiale. 

Uniunea Europeană va concentra eforturile sale în domeniile unde forţa de reacţie rapidă este prioritar necesară. Identificarea acţiunilor şi priorităţilor pe care Uniunea le va avea în vedere în faza primară nu va exclude utilizarea instrumentelor disponibile la nivel de Uniune sau de state membre.

a.) Priorităţi 

Domeniul prioritar identificat în contextul evoluţiei crizelor la nivel european este reprezentat de poliţie. 

1. Poliţia

Obiectivele concrete privind utilizarea integrală a capacităţilor vor fi definite până în anul 2003 şi vor fi stabilite de statele membre, prin cooperare voluntară, în cadrul oferit de Art. 12, alin 5 al Tratatului Uniunii Europene. 

 

 

2. Întărirea dispoziţiilor legale

Intensificarea activităţilor poliţiei va trebui să fie acompaniată de activităţi desfăşurate în alte domenii unde sunt necesare misiuni ale poliţiei. Domeniul specific ce trebuie analizat este reprezentat prin asistenţa necesară redefinirii sistemului juridic, în special a celui penal. Măsurile ce vor fi luate sunt:

· Statele membre vor încheia acorduri naţionale care specifică selecţionarea judecătorilor, procurorilor, experţilor penali şi a altor categorii relevante ale sistemului judiciar şi penal;

· Uniunea poate propune promovarea unui cadru de principii pentru selecţionarea şi pregătirea judecătorilor internaţionali şi ai experţilor penali în coordonare cu Naţiunile Unite şi organizaţii regionale (în particular, cu Consiliul Europei şi Organizaţia pentru Cooperare şi Securitate în Europa). 

· Uniunea Europeană consideră că este esenţială susţinerea înfiinţării/renovării infrastructurii tribunalelor locale şi închisorilor, în paralel cu recrutarea personalului tribunalelor locale şi ofiţerilor din închisori.

I. Întărirea administraţiei civile

Un alt domeniu care necesită o atenţie sporită în contextul susţinerii societăţilor în tranziţie este acela al administraţiei civile.

- Statele membre vor perfecţiona selecţia, pregătirea şi implicarea experţilor din administraţia civilă, pentru a înlătura slăbiciunile sistemului administrativ.

- Statele membre vor susţine societăţile în tranziţie prin asistenţă şi expertiză acordată administraţiilor civile regionale.

II. Protecţia civilă 

Statele membre acordă protecţie civilă, incluzând misiunile de cercetare şi salvare în operaţiunile desfăşurate în situaţii de calamităţi naturale. Este necesar să se facă o distincţie clară între acţiunile de protecţie civilă din cadrul operaţiunilor de gestionare a crizelor şi alte tipuri de operaţiuni desfăşurate în situaţii de dezastre naturale. Statele membre ale Uniunii Europene vor contribui, acordând un sprijin total, prin instrumentele şi capacităţile proprii de protecţie civilă.

Prin mecanismele de coordonare specifice deja funcţionale în domeniul protecţiei civile şi prin experienţa acumulată în situaţiile recente de dezastre naturale, perfecţionarea este necesară şi posibilă.

Ideea de asigura o mai bună gestionare a ceea ce oficialii definesc ca fiind capacitatea de reacţie a Uniunii, la fel ca şi conceptul de suveranitate, vor avea prioritate în documentele încheiate de către Uniunea Europeană. Implicarea experţilor în domeniile de interes ale apărării vor contribui la definirea concretă a scopurilor Uniunii în aceste domenii (de exemplu, asigurarea resurselor materiale şi umane pe care fiecare stat membru le pune la dispoziţie pentru acţiunile Uniunii, felul mandatului şi statutului operaţiunilor la care statele membre participă, compatibilitatea echipamentelor pe care acestea le folosesc în operaţiunile desfăşurate de Uniune). 

a.) Resurse

Perfecţionarea coordonării conduce spre o creştere efectivă a capacităţii de reacţie a Uniunii. Împreună cu definirea concretă a scopurilor Consiliului European în acest domeniu, Uniunea va fi capabilă să-şi perfecţioneze contribuţia adusă în cadrul desfăşurării operaţiunilor de gestionare a crizelor. 

b.) Activităţi propuse a fi realizate în perioada 2001-2003 

Comitetul Civil pentru gestionarea crizelor va fi format din experţi ai autorităţilor naţionale, specialişti din domeniul poliţiei, justiţiei, administraţiei civile, precum şi al asistenţei umanitare, astfel încât să existe o interfaţă vizibilă între managementul crizelor şi aplicarea conceptului de dezvoltare a cooperării.

Planificarea activităţilor ulterioare va identifica resursele naţionale ale statelor şi ale altor organizaţii aparţinând unor state terţe, precum şi disponobilităţile naţionale de expertiză/specializare ale statelor membre UE.

1. Implementarea capacităţilor de acţiune ale poliţiei

Pentru a dezvolta capacităţile de acţiune ale poliţiei, statele membre vor coopera prin prisma principiului voluntariatului şi în baza prevederilor art 12, alin. 5 din Tratatul asupra Uniunii Europene, astfel încât să îndeplinească scopurile propuse până în anul 2003.

2. Capacitatea de acţiune a Uniunii Europene 

Uniunea recunoaşte rolul central al poliţiei în operaţiunile de gestionare internaţională a crizelor şi necesitatea creşterii numărului de ofiţeri de poliţie care vor fi mobilizaţi pentru astfel de operaţiuni. Vor fi promovaţi ofiţeri de poliţie în operaţiunile internaţionale pe principiul voluntariatului. Contribuţia statelor membre va fi în concordanţă cu prevederile naţionale privind politica internă şi felul operaţiunilor pe care statele le pot promova. 

Întărirea treptată a capacităţilor de acţiune va avea ca obiectiv final pentru statele membre promovarea a peste 5000 ofiţeri de poliţie în misiunile internaţionale de prevenire a crizelor şi operaţiunile de gestionare a crizelor, astfel încât Uniunea să fie capabilă să răspundă diferitelor necesităţi şi stadii de desfăşurare a operaţiunilor. Capacitatea actuală a statelor membre ale Uniunii este acum de 3300 de persoane.

Obiectivele vor fi îndeplinite prin preidentificarea şi pregătirea unui corp specializat de poliţie, care va acoperi toate domeniile acţiunilor internaţionale, adiţional cu reintroducerea mecanismului de rotaţie a resurselor financiare şi logistice.

Scopurile legate de capacităţile poliţiei vor fi extinse la susţinerea internaţională a sistemelor judiciare locale şi regionale, precum şi acoperirea deficienţelor unde crizele pot avea un impact semnificativ asupra credibilităţii şi eficienţei implicării poliţiei internaţionale în operaţiuni. 

3. Capacitatea de reacţie rapidă

Desfăşurarea forţelor poliţieneşti ale Uniunii se va face pentru a răspunde la cererea responsabililor unei organizaţii, în particular a Organizaţiei Naţiunilor Unite şi a Organizaţiei pentru Securitate şi Cooperare în Europa, sau se poate constitui pentru participarea la o operaţiune autonomă a poliţiei, parte a unei operaţiuni de gestionare a crizelor, sub comanda UE.

Statele membre trebuie să fie capabile să identifice şi să pună la dispoziţie, în timp de 30 de zile, resursele umane care vor fi concentrate în diferite operaţiuni sau misiuni:

· pentru a preveni sau minimaliza crize internaţionale sau conflicte (aşa cum a fost misiunea MINUGUA în Guatemala)

· în situaţii de conflict sau post-conflict, capabile să reinstaureze legea şi ordinea (misiunea UNMIK/KFOR în Kosovo sau UNTAET în Timorul de Est)

· susţinerea poliţiei locale sau regionale, asigurarea protecţiei drepturilor omului (WEU/MAPE în Albania, WEUPOL în Mostar, ONUSAL în El Salvador), precum şi în locurile în care rolul executiv al poliţiei internaţionale reclamă reluarea rapidă a responsabilităţilor legale ale poliţiei locale sau regionale (OSCE/KPPS în Kosovo).

Experienţa a arătat faptul că Uniunea este în stare să disponibilizeze numai 1000 de persoane în timp de 30 de zile pentru diferite operaţiuni sau misiuni.

Obiectivele concrete specifice sunt expresia aspiraţiilor şi angajamentelor statelor membre. Acestea vor fi elaborate de instanţele Consiliului. Metodele vor fi perfecţionate în cadrul fiecărei etape, pe baza contribuţiei voluntare. Statele membre vor avea retrospective regulate privind progresele făcute. Toate aceste etape se vor desfăşura respectându-se principiul cooperărilor întărite promovat la nivelul Uniunii. 

Informaţiile generale asupra preidentificării capacităţilor poliţiei, precum şi expertizele naţionale specifice vor fi stocate într-o bază de date a Secretariatului Consiliului ca parte a Mecanismului de Coordonare stabilit de concluziile Consiliului European de la Helsinki.

Consiliul European de la Feira a identificat ca fiind obiective de importanţă strategică ale Uniunii, întărirea contribuţiei pe care UE o aduce în relaţiile cu organizaţiile internaţionale, în particular Organizaţia Naţiunilor Unite şi OSCE, precum şi întărirea capacităţii de acţiune autonomă a Uniunii. Uniunea va consolida legăturile cu Departamentul Operaţiunilor de Menţinere a Păcii al Naţiunilor Unite (UN/DPKO), cu OSCE, în special cu responsabilii Forţei de Reacţie Rapidă, cu Consiliul Europei şi statele membre, cu scopul de a asigura şi facilita schimburile de informaţii referitoare la misiunile poliţiei.

În plus, o atenţie sporită va fi acordată studiilor detaliate asupra planurilor de fezabilitate care vor folosi la coordonarea misiunilor desfăşurate sub comanda UE. 

3.4. Forţa de Reacţie Rapidă (RRF) – mecanism complementar al politicii Comunitare 

 

Uniunea Europenă şi-a asumat un rol activ în dezvoltarea şi implementarea Politicii Externe şi de Securitate Comună, fapt care a necesitat realizarea unei schimbări de optică în domeniul propriu al procedurilor şi structurilor de lucru. Crearea RRF implică necesitatea realizării unor schimbări la nivelul structurilor de conducere, care trebuie să devină mai active şi mai flexibile, având programe de lucru mai simple, coordonarea activităţilor mai eficientă, instituţiile Comunitare trebuind să devină mult mai responsabile atunci când se vorbeşte despre prevenirea unui conflict.

RRF va trebui să devină un braţ complementar al unei organizaţii europene care îşi propune o lume fără conflicte sau situaţii de criză. Intervenţiile umanitare ale RRF trebuie să se producă, aşa cum îşi doresc promotorii ideii, mai puţin pe plan militar şi mai mult pe plan civil şi trebuie însoţite de acţiuni de reabilitare şi dezvoltare.

Această idee trebuie să se reflecte în managementul pe care îl va propune Comisia Europeană (care va conduce RRF) pentru a armoniza mecanismul de funcţionare al Forţei de Reacţie Rapidă cu cel al organismelor care gestionează crizele. Structura RRF trebuie să fie răspundă unor cerinţe tematice şi geografice în acord cu interesele şi priorităţile Uniunii Europene, în acest scop fiind necesară realizarea unui cadru procedural şi a unei coordonări informatice eficiente. Coordonarea şi coerenţa acţiunilor se va realiza şi prin relansarea colaborării cu Secretariatul General al Consiliului Europei.

Mecanismul prin care se vor desfăşura acţiunile RRF are la bază următoarele principii:

• respectarea autonomiei Uniunii Europene în luarea deciziilor importante, în particular: definirea crizei, evaluarea, monitorizarea şi modalitatea de implicare;

• recunoaşterea responsabilităţilor activităţilor de voluntariat. Împărţirea puterii de decizie între statele membre;

• transparenţă, simplitate şi claritate în rezolvarea problemelor;

• evaluarea continuă şi raportarea regulată a progreselor înregistrate;

• flexibilitate şi adaptabilitate la dinamica arhitecturii de securitate şi la schimbările de ordin strategic de pe plan internaţional.

Relaţiile cu NATO:

• compatibilitate între cadrul stabilit de Uniune şi planurile de apărare NATO; 

• asistenţă mutuală pentru creşterea capacităţii de acţiune a forţelor europene;

• existenţa unei proceduri de informare unice.

Relaţiile cu state terţe:

• mecanismul trebuie să asigure luarea în considerare a iniţiativelor şi deciziilor tuturor statelor membre NATO, care nu sunt membre UE, în conformitate cu deciziile luate la Helsinki şi Feira. Trebuie să se asigure participarea acestor state la toate acţiunile iniţiate de Uniunea Europeană, fără a se leza interesele acestora.

Acţiunile care se vor desfăşura în cadrul programelor Comunitare existente vor fi coordonate de structurile europene care sunt operaţionale şi funcţionează în acest moment. În situaţiile de criză se va realiza o strânsă colaborare cu Oficiul pentru Ajutor Umanitar European (ECHO), cu respectarea autonomiei operaţionale de care beneficiază acestă instituţie . 

Sunt nesesare resurse umane suplimentare pentru a se putea asigura funcţionarea RRF în cadrul Comisiei, precum şi pentru realizarea conexiunilor necesare cu structurile Consiliului care au atribuţii în managementul crizelor. Resursele umane actuale vor fi folosite, potrivit competenţelor, doar în situaţii de criză deosebite. Va fi creată o echipă care să aibă ca principale atribuţii pregătirea şi coordonarea acţiunilor rapide de intervenţie. 

Planul de realizare a Forţei de Reacţie Rapidă se încadrează în bugetul de care dispune pilonul Politicii Externe şi de Securitate Comună Europeană. Linia directoare a acestui buget cuprinde totalitatea cheltuielilor necesare realizării acţiunilor diplomatice şi de securitate în cadrul programului de prevenire a crizelor, precum şi finanţarea activităţilor legate de neproliferare şi dezarmare. Din practică s-a constatat că mobilizarea instrumentelor Comunitare s-a realizat greu în situaţii de criză. Au existat discrepanţe mari între măsurile teoretice care s-au luat pe hârtie şi acţiunile externe realizate de Uniunea Europeană. Prin crearea RRF se urmăreşte, pe de o parte, mobilizarea imediată a tuturor factorilor implicaţi în acordarea asistenţei umanitare, iar pe de altă parte, realizarea rapidă a obiectivelor comune europene. 

Diferenţele dintre Oficiul pentru Ajutor Umanitar European şi Forţa de Reacţie Rapidă constau în misiunile distinctive ale acestora. ECHO acordă asistenţă umanitară victimelor dezastrelor naturale, în special prin activităţi legate de aprovizionarea cu alimente şi protejarea celor rămaşi fără adăpost. Prin politica neutră pe care o desfăşoară, ECHO îşi focalizează acţiunile asupra individului, având ca ţel reducerea suferinţelor umane. RRF intenţionează să rezolve situaţiile de criză şi conflict în conformitate cu politica de securitate a Uniunii Europene şi va opera conform altor noţiuni: poliţie, monitorizare, dezarmare. 

3.4.1. Baza legală 

 

În baza articolului 308 al Tratatului de la Amsterdam, Comisia Europeană a elaborat Propunerea 500PC0119/19.02.2001 prin care solicită Consiliului adoptarea unei Reglementări privind crearea Forţei de Acţiune Rapidă în cadrul general al PESC. Această Reglementare se va aplica în cazul apariţiei unei situaţii de criză care necesită o rezolvare rapidă şi de scurtă durată şi care nu poate fi rezolvată în timp util în condiţiile mecanismului actual de lucru.

Părţile partenere RRF în situaţia unei operaţiuni sunt: guvernele statelor implicate, agenţiile şi organizaţiile guvernamentale locale, organizaţiile neguvernamentale precum şi operatori privaţi specializaţi în realizarea de expertize. Cadrul legal trebuie să cuprindă explicit aceste agenţii private cu care se poate conlucra pentru efectuarea unor servicii specifice, atunci când personalul propriu implicat în acţiune nu este suficient sau când o parte implicată solicită acest lucru . 

Pe parcursul desfăşurării unei acţiuni a RRF, Comisia va fi asistată de un Comitet de Criză care va fi compus din reprezentanţi ai statelor membre UE şi care va fi condus de un reprezentant al său . Regulile de lucru stabilite pentru Comitetul de Criză cuprind următoarele direcţii: - stabilirea unei proceduri simple şi rapide de acţiune; - conducere flexibilă; - stabilirea modalităţilor de raportare a rezultatelor obţinute. La rândul său, Comisia va întocmi rapoarte periodice de informare pe care le va prezenta în faţa Consiliului şi Parlamentului European. 

O singură intervenţie nu poate depăşi un buget de 12 milioane de euro (calculat în baza operaţiunilor umanitare de asistenţă şi salvare desfăşurate anterior). De asemenea, durata unei intervenţii nu poate depăşi 9 luni. Obţinerea de donaţii pentru realizarea intervenţiei se poate realiza numai cu acordul Comitetului de Criză dacă valoarea acesteia depăşeşte 5 milioane de euro.

 

3.5. Conferinţa Uniunii Europene de angajare a Capacităţii de Apărare

În perioada 20-22 noiembrie 2000, la Bruxelles, a avut loc Conferinţa Uniunii Europene de angajare a Capacităţii de Apărare, eveniment care a reprezentat un pas important pentru transpunerea în practică a hotărârilor luate la Helsinki în 1999.

Ţările membre ale UE s-au angajat să asigure pentru Forţa comună de Reacţie Rapidă un efectiv de 100.000 de militari, 400 de avioane de luptă şi 100 de nave maritime. 

Această structură şi dotare tehnică a RRF trebuie să preia şi să asigure îndeplinirea obiectivelor Petersberg. În acest scop, trebuie realizate un număr de cartiere generale naţionale şi multinaţionale care să asigure coordonarea strategică şi operaţională a Forţei. Statul Major al RRF, care se preconizează a deveni operaţional în anul 2001, va trebui să sprijine crearea unui colectiv capabil să realizeze planurile strategice necesare obiectivelor propuse.

Trupele Statelor Membre care participă la realizarea acestui proiect trebuie să urmărească îndeplinirea câtorva condiţii importante:

- creşterea potenţialului RRF prin întărirea capacităţii de interoperabilitate, desfăşurare şi flexibilitate se poate realiza prin pregătirea efectuată de trupele naţionale;

- realizarea unor strategii mobile şi flexibile care să permită desfăşurarea unor acţiuni rapide şi a unui cartier general informatizat;

- executarea de operaţiuni rapide în situaţii de criză care să fie sprijinite de suport logistic şi înzestrare corespunzătoare. 

Singura ţară care a făcut un anunţ oficial privind dimensiunea trupelor alocate în acest sens este Marea Britanie. Cifrele prezentate se referă în special la forţele terestre şi au fost extrase din cadrul discuţiilor neoficiale care au avut loc pe parcursul Conferinţei:

▪ GERMANIA - 3.500 de oameni (forţe terestre), 20 de nave şi 93 de avioane; 

▪ AUSTRIA - 2.000 de oameni (forţe terestre); 

▪ BELGIA - 1.000 de oameni (în regim de croazieră) şi 3.000 de oameni pentru o durată de maximum 6 luni. Contribuţia belgiană cuprinde, de asemenea, 12 avioane de vînătoare F-16, 11 avioane de transport C-130, 2 avioane Airbus şi, pentru o durată de 4 luni pentru fiecare navă, 2 fregate, o navă de sprijin şi 6 nave de luptă anti-mină; 

▪ DANEMARCA - Danemarca nu contribuie la forţa comună de reacţie rapidă, din cauza unei derogări de la tratatul de la Amsterdam privind apărarea; 

▪ SPANIA - 6.000 de oameni, 40 de avioane de luptă, un portavion şi un grup aeronaval; 

▪ FINLANDA - 2.000 de oameni; 

▪ FRANŢA - 12.000 de oameni, 75 de avioane de luptă şi 15 nave. Contribuţia mai cuprinde portavioanul Charles-de-Gaulle, un submarin nuclear de atac şi sateliţi de urmărire Helios; 

▪ MAREA BRITANIE - 12.500 de oameni, 18 nave şi 72 de avioane de luptă. Contribuţia mai cuprinde portavioane şi două submarine cu propulsie nucleară; 

▪ GRECIA - 3.500 de oameni; 

▪ IRLANDA -1.000 de oameni; 

▪ ITALIA - 18.000 de oameni: un comandament de divizie şi un cartier general interforţe, trei brigăzi mecanizate, o artilerie şi sprijin logistic, precum şi un corp de armată de carabinieri. Participarea în domeniul naval va fi mai mare decât în cel aerian, Italia numărându-se printre puţinele ţări europene care dispun de bombardiere antirachetă;

▪ LUXEMBURG - 100 de oameni; 

▪ OLANDA - 5.000 de oameni. Se are în vedere o contribuţie substanţială, din punct de vedere tehnologic, mai ales, în ceea ce priveşte forţele aeriene;

▪ PORTUGALIA - 1.000 de oameni; 

▪ SUEDIA - 1.500 de oameni; 

*

“Cei 15” au invitat cele 6 ţări membre ale NATO, care nu sunt membre ale UE (Turcia, Norvegia, Ungaria, Cehia, Polonia şi Islanda), şi 9 ţări candidate la aderarea la UE (Slovacia, Estonia, Letonia, Lituania, Bulgaria, România, Cipru, Malta, Slovenia) să contribuie la acest proiect. 

Scopul acestor contribuţii suplimentare “nu este de a compensa lacunele celor 15 sau de a scuti ţările membre să facă eforturile care sunt necesare”, a declarat ministrul francez al Apărării, Alain Richard, în cadrul unei reuniuni a miniştrilor Apărării din ţările membre ale UE şi din ţările europene care nu sunt membre ale UE, dar sunt membre ale NATO, precum şi din ţările candidate la UE. “Aceste contribuţii vor fi examinate cu aceeaşi exigenţă pe care ne-am impus-o nouă înşine”, a adăugat ministrul francez.

În total, aceste contribuţii se ridică la câteva mii de oameni:

▪ TURCIA propune o brigadă formată din circa 5.000 de oameni;

▪ Norvegia a propus o participare de 3.500 de oameni;

▪ Slovacia - 450 de oameni;

▪ ESTONIA - 450 de oameni;

▪ Ungaria - 350 de oameni;

▪ Cehia - 1.000 de oameni. 

▪ Oferta prezentată de România, în cadrul Conferinţei Uniunii Europene de Angajare a Capacităţilor de Apărare de la Bruxelles, cuprinde următoarele elemente: 

- începând cu anul 2001, România va pune la dispoziţia Uniunii Europene, pentru misiuni de sprijin al păcii, o companie de infanterie, un grup de scafandri, o navă fluvială purtătoare de artilerie şi un pluton de poliţie militară;

- din anul 2002, MApN va aloca pentru acest tip de misiuni un batalion de geniu; 

- din anul 2003, MApN va aloca un batalion de infanterie, o companie de poliţie militară, o companie de vânători de munte, o navă de intervenţie cu scafandri, care poate fi folosită şi pentru misiuni de căutare-salvare şi remorcherul maritim salvator “Grozavu”. 

Forţele menţionate vor avea diferite niveluri de operativitate, acestea fiind gata de luptă, din momentul adresării solicitării, în termen de 15 zile - în cazul grupului de scafandri, în 30 de zile - forţele terestre, respectiv în 60 de zile - forţele navale. 

Unităţile cuprinse în oferta MApN sunt caracterizate de un grad mare de interoperabilitate, îndeplinind cerinţele fundamentale, cunoaşterea unei limbi străine, prezenţa unui sistem de comandă şi control şi a unui sistem de comunicaţii compatibil. Forţele sunt destinate pentru misiuni de sprijin al păcii, căutare, salvare şi umanitare, având o competenţă diferită în funcţie de tipul misiunii ce trebuie executată. Toate aceste forţe militare pot fi susţinute, din punct de vedere al resurselor, pe timp de un an de zile.

*

“Întâlnirea cu miniştrii apărării din statele nemembre ale UE demonstrează din plin dorinţa reală a acestor state de a se implica în crearea forţei rapide de reacţie a Uniunii”, a declarat ministrul francez al apărării, Alain Richard. “Experţii militari europeni vor analiza primele oferte ale partenerilor lor europeni”, a precizat Alan Richard. “Vrem să participaţi îndeaproape la gestionarea crizelor”, a declarat reprezentantul pentru politică externă şi de securitate comună al UE, Javier Solana, în cadrul reuniunii.

Alain Richard şi Javier Solana au ţinut să clarifice faptul că Uniunea va controla întregul proces decizional (în cazul unei intervenţii), dar statele nemembre ale UE îşi vor păstra dreptul de a hotărî cum să fie folosite trupele şi resursele pe care le-au pus la dispoziţia forţei militare a Uniunii. 

Conform analiştilor, mai există însă un aspect problematic de care se lovesc liderii europeni care doresc ca Europa să aibă propria forţă militară de intervenţie: pentru a fi cu adevărat eficientă, în momentul detaşării de resursele şi potenţialul NATO, armata europeană va trebui să beneficieze de masive investiţii financiare în echipamente militare de înaltă tehnologie (supraveghere prin satelit, potenţial aerian strategic şi structuri de comandă moderne) pe care în prezent nu le are. Prima măsură ce va trebui luată de statele europene este mărirea substanţială a fondurilor alocate apărării şi cercetării în domeniul militar.

“Dorinţa de a crea o forţă militară de asemenea proporţii nu este suficientă, deoarece soldaţii, pentru a fi rapizi şi eficienţi, au nevoie de un echipament militar modern (...) Aşadar, statele europene implicate în acest plan trebuie să înţeleagă că sprijinul cu trupe trebuie dublat de investiţii masive în noile tehnologii militare”, a declarat John Dowdy, partener la firma britanică de consultanţă “McKinsey & Co”.

Deşi statele membre ale Uniunii Europene au împreună un PIB similar cu cel al SUA, acestea cheltuiesc numai 2/3 din volumul alocat de americani pentru forţele lor armate (aproximativ 188 miliarde dolari faţă de 283 miliarde dolari în 1999). De asemenea, europenii cheltuiesc destul de ineficient în domenii ca: achiziţiile de echipamente, cercetare şi proiecţia forţelor militare. Acest lucru se datorează parţial unei coordonări deficitare, dar în primul rând faptului că, cu excepţia Marii Britanii şi într-o măsură mai mică a Franţei, forţele armate ale statelor europene – trupe care cuprind 1,9 milioane persoane – sunt încă pregătite şi aranjate pentru apărarea teritoriului naţional împotriva unei invazii terestre a Pactului de la Varşovia, adică împotriva unei ameninţări care nu mai există de mai bine de un deceniu.

Analiştii au remarcat că ţările europene alocă tot mai puţini bani apărării şi conform unei statistici efectuate de Institutul Internaţional pentru Studii Strategice (IISS) din Londra, bugetul alocat apărării de statele europene membre ale NATO a scăzut de la 168 de miliarde de euro, în 1992, la 139 de miliarde, în 2000.

Proiectele militare ale UE, iniţiate cu puţini ani în urmă se limitează deocamdată la construirea unui cargo “Airbus A400M” (dar care va fi definitivat abia în 2007), un elicopter de luptă pentru transportul trupelor – “NH90” şi o rachetă aer-aer “Meteor”. În aceste condiţii, statele europene se văd forţate să apeleze în continuare, în caz de urgenţă, la resursele şi mai ales la suportul logistic şi de comunicaţii al forţelor NATO (sistemul radar al satelitului “Helios II” sau sistemul optic al sateliţilor “SAR” şi “Cosmos Skymed”).

Uniunea Europeană evaluează în prezent două căi principale de îmbunătăţire a potenţialului militar al statelor membre:

• Stabilirea unor criterii de convergenţă pentru apărare, după modelul criteriilor de la Maastricht pentru Uniunea Monetară. Acest lucru ar încuraja naţiunile europene să-şi propună forţe militare mai puţin numeroase, mai eficiente şi mai bine echipate. Printre criterii s-au propus indicatori ca: - raportul dintre cheltuielile pentru achiziţii şi bugetul total pentru apărare; - raportul dintre cheltuielile pentru cercetare şi bugetul total pentru apărare; - cheltuieli totale pentru fiecare persoană în uniformă.

• Realizarea unui proces de evaluare a apărării colective. Acest lucru ar încuraja ţările europene să se specializeze în anumite domenii, în loc să facă câte puţin din fiecare. Dezvoltarea apărării europene comune are surse de inspiraţie diverse. Avansul procesului de integrare europeană a stimulat şi încercarea de abordare comună a dimensiunii de apărare şi securitate. În plus, orgoliile europene şi aici se disting cele franceze, au făcut ca europenii să se gândească din ce în ce mai mult să sprijine diplomaţia declarativă şi mai puţin pe cea operativă. Majoritatea semnalelor analiştilor conduc spre concluzia că SUA se află, în primul rând, în spatele revitalizării proiectului de apărare şi securitate european. SUA au nevoie de un partener responsabil care să preia o parte din costurile proiectului global de securitate american şi de aceea este un interes politic major american de a avea o Europă mai emancipată strategic. 

“Dorinţa politică există, dar în cele din urmă, toate se învârt în jurul banilor şi aceştia nu par a fi prea mulţi, cel puţin în viitorul apropiat”, a declarat un economist din domeniul apărării, din cadrul IISS.

*

Selectarea forţelor ce urmează să fie angajate în cadrul corpului de reacţie rapidă se va face în raport cu caracteristicile misiunii, după o analiză judicioasă a capacităţii operative a fiecărei divizii şi după o perioadă de exerciţii comune, care se va încheia până în anul 2003.

Rolul organelor permanente al UE ce vor gestiona acest exercţiu delicat de selectare şi coordonare este crucial. Statul-Major European este organismul cel mai important al structurii. În fruntea celor 130 de ofiţeri superiori, conduşi provizoriu, în momentul de faţă, de generalul britanic Messervy Whiting, va fi numit generalul german Klaus Schuwirth. Al doilea organism este Comitetul Politic şi de Securitate (COPS) format, în prezent, din ambasadori din 15 ţări şi prezidat temporar de francezul Michei Duclos, dar care va trebui să aibă un preşedinte permanent ales dintre militarii cu cel mai înalt grad.

Ponderea fiecărei ţări la crearea RRF nu este singura necunoscută politică. Conform analiştilor, relaţiile cu NATO, adică practic cu SUA şi cu ceilalţi aliaţi care nu sunt membri ai UE, vor reprezenta, de asemenea, o problemă importantă. Teoretic, NATO încurajează crearea armatei europene, cu condiţia ca ea să nu fie mai eficientă decât “Shape”, cartierul general militar al NATO care comandă aceleaşi trupe încredinţate acum UE. Practic, americanii ar dori ca eventualele operaţiuni europene să fie conduse de adjunctul comandantului suprem al NATO, funcţie deţinută, alternativ, de un britanic sau de un german. 

Conform analiştilor, decisivă va fi şi partida care se va juca pe frontul militaro-industrial, adică pe frontul dezvoltării noilor sisteme europene de armament. Avioanele de transport cu rază medie sau lungă de acţiune, “Awacs”, pentru supravegherea aeriană, sateliţii optici şi cu tehnologie radar, avioanele de vânătoare, elicopterele, fregatele, aeroplanele pentru controlul câmpului de luptă sunt tot atâtea sectoare în care un număr variabil de ţări europene s-au unit în vederea cercetărilor şi al dezvoltării unor noi modele. 

Se poate, deci, spune că există încă o diferenţă sesizabilă de emancipare strategică între America şi Europa. Pe de altă parte, există tentaţia americană, prin exacerbarea unor pericole, de creare a un model de alocare a resurselor care să avantajeze profilaxia împotriva ameninţărilor militare (hard security) neglijând, într-o oarecare măsură, ameninţările non-militare (soft security). Riscurile legate de eşuarea reformelor economice sau de eşuarea proceselor de integrare sunt percepute în Europa şi, în mod special, în răsăritul Europei ca fiind mai importante şi, în consecinţă, ar trebui alocate mai multe resurse pentru atenuarea lor. 

Majoritatea analiştilor sunt de acord, că este posibil ca organizaţia nord-atlantică să se modifice într-un mod fundamental şi poate chiar impredictibil, indiferent dacă ESDI/CESDP va eşua sau va fi un succes.

3.6. Concluziile summit-ului de la Nisa (decembrie 2000) privind crearea unor organisme politico-militare europene 

 

Miniştrii Afacerilor Externe din ţările membre ale Uniunii Europene au aprobat crearea unor organe politico-militare europene permanente. “Cei 15” au aprobat astfel mecanismul de evaluare a forţei comune de reacţie rapidă, pe care au decis să o înfiinţeze până în 2003, şi a relaţiilor permanente pe care le propun Alianţei Nord-Atlantice şi unui număr de 15 terţe ţări europene.

În ceea ce priveşte relaţiile cu NATO şi ţările terţe, ele vor trebui să “respecte principiul fundamental privind autonomia deciziilor Celor 15”. 

Organele politico-militare, care trebuie să fie operaţionale înainte de vara anului 2001, sunt în număr de trei: un comitet politic şi de securitate cu statut permanent, un comitet militar şi un stat major militar. Ele deja au început să funcţioneze, din martie 2000, cu titlu interimar.

După summit-ul de la Nisa, ele vor putea fi operaţionale rapid, iar “Cei 15” vor fi atunci în măsură să întreprindă operaţiuni de gestionare a crizelor.

Cu privire la apărarea europeană, în textul concluziilor se reafirmă: “angajamentele statelor membre cu privire la capacităţile viitoarei forţe europene”, precum şi “decizia de a crea structuri permanente, politice şi militare” pentru această forţă, ceea ce îi va permite să devină operaţională începând din iulie 2001. 

În textul concluziilor se sublinia de asemenea şi că “UE înţelege să dezvolte o relaţie strânsă şi de încredere cu NATO”, alianţa rămânând “fundamentul apărării colective a membrilor ei”. 

4.Concluzii

 

Analiştii politici îşi imaginează un scenariul favorabil ce presupune o Europă capabilă să preia mai multe responsabilităţi pentru menţinerea securităţii şi stabilităţii, un NATO şi un UE parteneri şi nu rivali şi un “atlantism luminat” care să se poată adapta la proiectele secolului XXI.

Pentru ca proiectul de securitate şi apărare europeană să fie un succes, Europa trebuie să facă faţă câtorva provocări:

- Definitivarea dezvoltării instituţionale. Pe de o parte, sunt necesare arajamente instituţionale care să stabilească relaţia formală NATO-UE, precum şi relaţiile între UE şi ţările NATO care nu sunt membre ale UE, precum şi între NATO şi ţările UE care nu sunt membre ale NATO. Pe de altă parte, în cadrul reformei instituţionale al UE, este nevoie de o clarificare a mecanismului de decizie în materie de apărare şi securitate. Deşi renunţarea la dreptul de veto într-un domeniu foarte sensibil în ceea ce priveşte suveranitatea naţiunilor este dificilă, flexibilitatea devine obligatorie pentru evitarea paraliziei decizionale.

- Îndeplinirea promisiunilor privind dezvoltarea capacităţilor necesare. Deocamdată, apărarea europeană este pe hârtie şi este necesar un efort susţinut pentru reducerea decalajului tehnologic faţă de SUA, integrarea producţiei de armament şi reforma forţelor militare. Acest efort presupune însă creşterea cheltuielilor pentru apărare în Europa, obiectiv extrem de nepopular printre contribuabilii europeni, mai ales în condiţiile reformei sistemului social care presupune cheltuieli mai mici pentru protecţia socială.

- Coordonarea şi sincronizarea UE cu NATO se poate produce prin realizarea unui parteneriat simetric între Europa şi SUA. Deocamdată, prin aranjamentele instituţionale prevăzute de Declaraţia de la Helsinki, NATO, deci SUA, are un drept de veto asupra unei eventuale acţiuni europene. 

ESDI/CESDP este parte a unui proiect transfrontalier cu două obiective primare:

- să întărească capacitatea NATO de a gestiona crize în viitor şi să ofere o contribuţie europeană mai importantă la operaţiunile NATO;

- să ofere, în acelaşi timp, posibilitatea membrilor europeni ai NATO de a prelua conducerea în câteva situaţii atunci când se consideră că prezenţa NATO nu este necesară sau atunci când există o constrângere politică care afectează decizia SUA de a participa.

Un lucru este cert: marşul europenilor spre o politică comună externă şi de securitate şi spre o identitate de apărare distinctă este o parte integrantă a transformării istorice a Europei de la un continent de state independente către o colectivitate de state membre.

